text:
Ga Nhpaw:
Ramma ni asak apart ram wa ai ten hta tinang a prat manang tam wa chyalu rai nga ai. Hkristan ni a prat manang tam ai/ yaw ai lam gaw prat tup na matu rai nga ai majaw, grai sadi sahka rai nna daw dan ra nga ai. “Hkristan hkungran lam” ngu ai chyum mungga hte bung pre ai hkungran dinghku de ai lam hpe, ramma ni gaw n chye n mai rai nga ai.
Dai re ai majaw, ndai laika hta Karai Kasang sharawng awng ai hkungran lam, dinghku gaw gap lam, kanawn mazum lam, madu jan yan madu wa a lit ni, prat manang tam ai lam ni, Karai Kasang a yaw shada ai lam ni hte hkungran ai lam a lachyum ni hpe sawk tam let tang madun da ai.
“Dai lam majaw lasha gaw shi a kanu kawa hpe kau da nhtawm, shi a madu jan hte kanawn manoi nga na rai nna, shan lahkawng gaw hkum shan langai sha tai lu na ma ra ai.”( Ehp. 5:31)
I. Hkungran ai a npawt lam madung ni
“Dai re ai majaw lasha gaw tinang a kanu kawa hpe kau da nhtawm, shi a madu jan hte manoi nga na rai nna, shan lahkawng gaw hkum shan langai sha tai lu na ma ra ai.” (Ningpawt Ninghpang 2:24)
Hkungran ai lam: Num hte la tara shang kanawn manang tai ai.
Hkungran ai lam: Madang bung ai yan jawm shakut shaja ai.
Hkungran ai lam: Karai Kasang kaw nna kumhpa rai nga ai.
Hkungran ai lam: Karai Kasang hkrang shapraw da ai lam rai nga ai.
Hkungran ai lam: Makoi magap lam n nga ai sha, matut mahkai kanawn mazum lam hpe gaw sharawt ai .
Hkungran ai lam: Shada shagrit shanem daw jau lam ra kadawn nga ai.
Hkungran ai lam: Hkungran num yan la hpe hking shaga ai[chalange] rai nga ai.
Hkungran ai lam: Mayam zawn shada daw jau kanawn mazum matut mahkai ai rai nga ai.
Hkungran ai lam: Lit hte madang n bung ai lapran e, maren mara bung ai hku shada jawm kanawn mazum ai.
Hkungran ai lam: Rawt jat galu kaba wa na matu shada jawm pawn ba ai rai nga ai.
II. Hkungran ai ngu ai idea, masa gara kaw nna byin pru wa a ta?
Ningpawt Ninghpang 2:18-25.... “ Bai Yehowa Karai Kasang gaw, Dai lasha gaw shi hkrai nga na n mai ai; shi hte ram ai nrum ntau shi a matu ngai galaw na we ai, nga ai.”
Marku 10:6-9.... “ De a majaw lasha gaw kanu kawa hpe kau da nna, shan lahkawng gaw hkum shan langai sha tai lu na ma ra ai.”
Hkungran ai lam gaw shawng npawt kaw nna nan Karai Kasang a idea masa rai wa sai re. Ndai gaw Eden sun kaw na dingsa sai hkungran poi( Adam yan Ewa hpe hkungran ya ai) gaw, ya, dai ni jahtum na hkungran poi (dai ni du hkra galaw nga ai Ga Shaka hkungran ai lam) du hkra lali (fresh) rai taw nga ai. Hkungran ai lam gaw Karai Kasang kaw nna shaman da ya ai hte, chyoi pra ai kanawn mazum lam rai nna, kadai mung hkungran ai lam hpe ahpa atang n mai shang nga ai.
III. Hkungran ai lam hpe Karai Kasang gaw hpa majaw galaw wa a ta?
Ningpawt Ninghpang 2:18-25.... “Bai Yehowa Karai Kasang gaw, Dai lasha gaw shi hkrai nga na n mai ai; shi hte ram ai nrum ntau shi a matu ngai galaw na we ai, nga ai.”
Prat a kanawn manang tai na matu Karai Kasang galaw wa ai re.
Ningpawt Ninghpang 1:28 .... “Shaloi Karai Kasang gaw shan hpe tsun mu ai gaw, Nan kashu kasha shaprat nna mayat maya wa mu; ga ting hpe jahpring nna dai hpe up nga lu mu:”
Malahki 2:15.... “ Karai Wa gaw, Wenyi naw ngam nga ti mung, langai sha hpe hpan da wu ai, n rai ni? Hpa majaw langai sha hpan da a ta? nga yang, Karai Kasang hte ging dan ai amyu hpe tam nna, hpan da nu ai”
Kashu kasha ni galu kaba lu na matu kaja dik htum ai makau grup-yin hpe gaw gap ya ai lam re. Hkungran ai lam gaw, tsaw ra myit hte kanawn mazum ai hku nna, ma ni hpe tsaw ra myit a lam sharin la lu na hpe karum ya na matu hkrang shapraw da ai rai nga ai. Kanu kawa ni shanhte a kashu kasha ni a man e, Yesu Hkristu a tsaw ra myit kasi hpe madun na matu hkrat sum mat ai shaloi, kade yawn hpa rai nga ai kun?
Ehp.5:31-32.... “Dai lam majaw lasha gaw shi a kanu kawa hpe kau da nhtawm, shi a madu jan hte kanawn manoi nga na rai nna, shan lahkawng gaw hkum shan langai sha tai lu na ma ra ai. Ndai lam gaw sung htum ai lam kaba rai nga ai : shing nga ai gaw Hkristu a lam hte dai Hpung a lam hpe ngai tsun nga nngai.”
Karai Kasang gaw hkungran ai lam hpe Hkristu hte Naw ku hpung a kumla hte maren gaw gap da sai. Hkungran ai lam langai mi gaw Karai Kasang a npu kaw taw nna, Karai Kasang gaw shi a naw ku hpung hte gara hku matut mahkai nga ai lam hpe, dai num yan la(dinghku) gaw grai chye na ra nga ai. Sharin ya ging ai.
IV. Hkungran ai lam gaw kaning re ai kanawn mazum lam rai ging a ta?
Ningpawt Ninghpang 2:18.... “ Bai Yehowa Karai Kasang gaw, Dai lasha gaw shi hkrai nga na n mai ai; shi hte ram ai nrum ntau shi a matu ngai galaw na we ai, nga ai.”
Hpaji Ningli 4:9-12.... “Marai langai sha hta, lahkawng gaw grau mai nga ai: kaning rai nme law, shan lahkawng gaw tinang a amu majaw mai kaja ai shabrai lu la na ma ai. Langai mi kataw yang, langai mi shadaw na ra ai:”
1Kor.11:3.... “ Rai ti mung, lasha nlang hte a baw gaw, Hkristu rai nga ai, numsha a baw gaw lasha rai nga ai, Hkristu a baw chyawm gaw, Karai Kasang rai nga ai hpe nanhte chye myit ga, ngai ra nga nngai.”
Mahte 19:4-6.... “Shi gaw, Shawng nnan e hpan da ai wa gaw, lasha yan numsha hpe hpan da mu ai rai nna,5 De a majaw lasha gaw shi a kanu yan kawa hpe kau da nhtawm, madu jan hte kanawn nna, shan lahkawng gaw hkum shan langai sha tai lu na ma ra ai, nga nna shi tsun ai ga hpe nanhte n hti yu myit ni? 6 Dai majaw shan gaw, lahkawng rai nga ma ai n rai, hkum shan langai sha rai nga ma ai. Dai rai nna, Karai Kasang matut da nu ai hpe, masha gaw n jahka kau u ga, ngu nna htan wu ai.”
Hkungran ai lam gaw, marai lahkawng hpe langai sha tai let arau sha magam bungli galaw ai hku nna grau ni htep hku hkau kanawn mazum na matu, rai nga ai. Dai hta e, shada kam hpa hkat ai lam, madi shadaw hkat ai lam, makawp maga hkat ai lam, shada shalan shabran ai lam, shada lit la ai lam lawm nga ai.
V. Kabu gara awng dang ai hkungran ai lam a ahkyak madung ni gaw hpa re ta?
Yawshu 24:15... “Gara hpe mahtang jaw jau na gaw, dai ni jang lata la mu: ngai hte nye a nta masha ni chyawm gaw Yehowa hpe jaw jau na ga ai law,”
Kahkyin gumdin let Karai Kasang hpe daw jau na matu rai nga ai.
Ga Shagawp 5:18-19... “Na a ram prat na mădu jan hte rau pyaw nga u:... Shi a mădoi chyu hpang nang hpe tut tut shăpyaw nga u ga: Shi hte tsaw ra hkat ai hta, tut nawng myit dik nga u.”
Heb. 13:4... “ Hkungran ai lam gaw, yawng mayawng a man e arawng lu u ga; hkungran ai yup ra mung, san seng nga u ga: kaning rai nme law, hpye ai amu galaw ai ni hte num shaw la shaw ai ni hpe, Karai Kasang tara dara na wu ai.”
Kang ka sadi dung ai lam rai nga ai. Sadi dung kang ka ai lam n nga ai rai yang, kamhpa ai lam ajet mung, shing n rai, kata lam kanawn mazum lam mung n mai lu la na re.
Mahte 19:4-6... “Dai majaw shan gaw, lahkawng rai nga ma ai n rai, hkum shan langai sha rai nga ma ai. Dai rai nna, Karai Kasang matut da nu ai hpe, masha gaw n jahka kau u ga, ngu nna htan wu ai.”
Ap nawng daw jau ai lam rai nga ai.
Rom.15:1-2..“Anhte langai hte langai tinang a manang wa a ngamu ngamai na lam tau yu nna, shadaw shangang rai hkra shi hpe shapyaw nga ga.”
Hkungga nawng jau ai lam rai nga ai.
Rom.15:5-7... “Ya, anhte a Madu Yesu Hkristu a Kawa rai nga ai, Karai Kasang hpe, myit mang langai sha hte n-gup ga langai sha e shakawn kungdawn nga lu myit ga, Hkristu Yesu a jaw e nanhte shada da myit mang ara sha rai nga lu u ga, shakut sharang ya ai hte shangwi shapyaw ya ai a Karai Kasang gaw, nanhte hpe awn nga u ga law. Dai rai nna Karai Kasang a hpung shingkang a matu mara, Hkristu gaw anhte hpe hkap hkalum la mani ai hte maren, nanhte shada da hkap hkalum la mu.”
Langai hte langai a n bung ai lam ni hpe chye na ya ai hte shada shagrau shatsaw hkat na matu rai nga ai.
Ehp.5:21-33... “Hkristu hpe hkrit kamyin ai hte nanhte shada da a npu e a taw nga mu.”
Shada shagrit shanem let daw jau ai lam rai nga ai.
1Kor.13:1-13... “Tsaw ra ai myit gaw galoi mung htak chye ai n rai”
Tsaw ra ai myit rai nga ai.
Yaku 5:16... “nanhte a yubak mara hpe shada da shapraw dan nna, shada da a matu mara akyu hpyi nga mu.”
Matut mahkai ai lam rai nga ai.
Ga shagawp 31:31... “Shi lăta a shăbyin ai akyu shi hpe jaw u; Shi gălaw ai amu, măre chyinghka hta, shi hpe shăkawn u ga.”
Manang wa a manu(value) hpe rawt jat galu kaba wa na matu, ngang grin ai sharawng awng lam hte gaw sharawt hkat ai lam rai nga ai.
1Kor.7:3... “ Madu wa gaw htung hte maren madu jan hte kanawn u ga, Madu jan mung dai hte maren madu wa hte rai u ga”
Shawlumon a mahkawn 1:2-4,12-13... “Shi gaw, shi pup ai hte ngai hpe pup ya u ga; Na a sumtsaw sumra gaw, tsabyi jahku hta grau kaja nga ai.... Ngai tsaw ra ai wa mahtang, nye sinda lapran e tsat ai Mura nhtan hte bung nga ai.”
Hkam kaja ai num la kanawn mazum hkat ai asak hkrung lam rai ra nga ai.
VI. Madu wa gaw madu jan hpe gara hku hkap la ging nga a ta?
Ga Shagawp 18:22... “Mădu jan lu ai wa gaw mai kăja ai hpe lu nu ai rai nna, Yehowa a chyēju hpe hkam la nu ai.”
Hpaji Ningli 9:9... “ Jan a npu e Karai Kasang nang hpe jaw da ai kaman lila prat a nhtoi ni hta e, nang tsaw ra ai madu jan hte rau, na a prat htum hkra ngwi pyaw ai hte nga sha nga u: da ndai gaw, nang hkrung nga ai laman e, jan a npu e nang galaw ai amu a kamhtaw rai nga ai.”
1Pet.3:7... “ Dai hte maren, lasha ni e, chye chyang ai hku hkan nna, n-gun kya ai hkum hkrang ngu ai numsha hte rau kanawn mazum nga mu: nanhte a akyu hpyi ai ga gang kau ya ai n hkrum myit ga, nanhte hte maren asak a sali wunli akyu lu la na ni hpe zawn, shanhte hpe hkungga lara di mu.”
Ehp. 5:21... “ Hkristu hpe hkrit kamyin ai hte nanhte shada da a npu e a taw nga mu. “
Madu wa ni gaw, shanhte a madu jan ni hpe kaja wa ap nawng ai, machyi hkam ai hte, tsaw ra ging nga ai. Hkristu gaw, anhte a matu si hkam ai hku nna, madun dan sai hte maren, sung htum ai tsaw ra myit rai ra ai.
VII. Madu jan gaw madu wa hpe gara hku hkap la ging nga a ta?
Ga Shagawp 31:11-12... ” Shi a mădu wa shi hta hpa nga nna, Shi gaw mătsan măyan n hkrum na ra ai. Shi gaw, shi a prat dingsa mădu wa a mătu, N kăja ai n rai, kăja ai hku hkrai, tam nga ai”
Ehp.5:22-24... “ Numsha ni e, dai Madu hpe daw nga ai zawn, tinang madu wa a hkang ai hku hkan nga mu : kaning rai nme law, Hkristu gaw dai Hpung a baw rai nga ai zawn, dai madu wa mung madu jan a baw rai nga ai : Hkristu shi hkum nan dai hkum hkrang a Hkye hkrang la ai Madu rai nga ai. Dai Hpung gaw Hkristu a npu e taw nga ai hte maren, madu jan ni mung lam shagu hta e madu wa ni hkang ai hku hkan nga u ga.”
Madu jan gaw, madu wa hpe machyi hkam ai ap nawng ai hku nna tsaw ra ging ai re. Madu wa hpe karum ningtum ai, madi shadaw ya ai, kam hpa ai hte, madu wa hpe up hkang shangun let, shi a npu hta taw ai. Hkristu zawn ap nawng tsaw ra ai lam re.
VIII. Sadi dung ai hkungran ai lam a ahkyak madung gaw hpa rai nga ta?
Malahki 2:15-16... “ Karai Wa gaw, Wenyi naw ngam nga ti mung, langai sha hpe hpan da wu ai, n rai ni? Hpa majaw langai sha hpan da a ta? nga yang, Karai Kasang hte ging dan ai amyu hpe tam nna, hpan da nu ai. Dai re ai majaw, nanhte gaw tinang a wenyi hpe sadi nna, brang ram prat na madu jan hpe hkalem hkalau ai hku, hkum di myit.”
Madu wa gaw shi a madu jan hpe sadi dung na matu Karai Kasang hkang da nga ai. Hpaji jaw ai lam n re.
Ga Shagawp 5:15,18-19... “ Na a hka htung na ntsin hpe, Na a hka hpawk na lăwi ai ntsin hpe, a lu nga u. Na a hka hpawk shăman ai hkrum nna, Na a ram prat na mădu jan hte rau pyaw nga u: Shi gaw tsaw ra ai ding kănu hte tsawm htap ai shan nga yi zawn rai nga nna, Shi a mădoi chyu hpang nang hpe tut tut shăpyaw nga u ga: Shi hte tsaw ra hkat ai hta, tut nawng myit dik nga u.”
1Kor. 7:2-4... “rai ti mung, hpye ai amu koi na matu, la langai hte langai tinang a num lu u ga, num langai hte langai tinang a la lu u ga. Madu wa gaw htung hte maren madu jan hte kanawn u ga, Madu jan mung dai hte maren madu wa hte rai u ga. Madu jan gaw tinang hkum hpe n up lu ai sha, dai madu wa she up nga ai; dai hte maren, dai madu wa mung tinang hkum hpe n up lu ai sha, madu jan she up nga ai.”
Heb. 13:4... “Hkungran ai lam gaw, yawng mayawng a man e arawng lu u ga; hkungran ai yup ra mung, san seng nga u ga: kaning rai nme law, hpye ai amu galaw ai ni hte num shaw la shaw ai ni hpe, Karai Kasang tara dara na wu ai.”
Madu jan hte madu wa ni gaw langai hte langai sadi dung ai hte, shada shagrau shaa hkat lu na matu hte myit dik myit pyaw na lam ni hpe tam nga ra nga ai.
IX. Kaja ai madu wa/madu jan gaw kaga ni a matu grau ai shaman chyeju ni hpe la wa ya nga ai.
Ga Shagawp 31:10-31... “Sări rawng ai num hpe kădai wa mu lu a ta? Shi gaw lung seng hta grau hpu nga ai.”
Ga Shagawp 31:11... “ Shi a mădu wa shi hta hpa nga nna, Shi gaw mătsan măyan n hkrum na ra ai.”
Ga Shagawp 31:12... “Shi gaw, shi a prat dingsa mădu wa a mătu, N kăja ai n rai, kăja ai hku hkrai, tam nga ai.”
Hpaji Ningli 9:9... “Jan a npu e Karai Kasang nang hpe jaw da ai kaman lila prat a nhtoi ni hta e, nang tsaw ra ai madu jan hte rau, na a prat htum hkra ngwi pyaw ai hte nga sha nga u: da ndai gaw, nang hkrung nga ai laman e, jan a npu e nang galaw ai amu a kamhtaw rai nga ai.”
Ya hpang de na a madu jan/madu wa nang hpe lama ma shapawt ai rai yang, shi nang hpe la wa ya ga ai , grai manu dan la ai ahkying aten ni, kam hpa wa ai ni, myit pyaw myit dik shangun wa ai lam ni, ra kadawn nga ai lam ni hpe jahpring shatsup ya wa ai lam ni, karum ningtum wa ai ni, kabu pyaw hpa lam ni jaw ya wa ai hpe bai myit dum shingran nga u!
X. Hkungran num/la prat manang lata ai hte seng nna chum laika hta gara hku tsun da a ta? Hpa majaw hkungran manang wa hpe anhte sadi let lata ging a ta?
Tara Agyi 14:3... “Kanu yan Kawa chyawm gaw, Matu n gadoi ai Hpilisti amyu num nang sa la na gaw, anhte amyu shada hta na, na a mayu kasha num langai mi mung n nga sa ni? ngu mu ti mung, Samson mahtang, Nan dai she hpyi ya mi, ngai grai ra da we ai, ngu nna kawa hpe tsun wu ai.”
1Hk.Hk.11:2…. “dai amyu ni a lam Yehowa gaw Israela kashu kasha ni hpe, Nanhte gaw shanhte hte n mai kanawn, shanhte mung nanhte hta n lawm u ga; gaja wa shanhte gaw nanhte a myit masin hpe shanhte a Hpara ni hpang de shadam kau ya na myit dai,ngu nna tsun ti mung, Shawlumon gaw shanhte hta sumtsaw sumra hte a manoi nga ai.”
Ezra 9:2... “ Kaning rai nme law, dai amyu masha ni a shayi sha ni hpe, tinang a matu mung, kashu kasha ni a matu mung, shanhte hkungran la nna, dai chyoi pra ai amyu gaw, maigan amyu ni hte kayau kaya nga ai hta n-ga, mung du ni hte agyi salang ni, grau nna dai lam hta shut hpyit nga ma ai, nga nna ngai hpe tsun dan mi ai.”
2Kor.6:14... “ N kam n sham ai ni hte rau nhtan shai ai kandang hpe hkum jawm hpai mu: kaning rai nme law, ding man ai lam gaw, tara n hkungga ai lam hte hpa seng a ta? Nhtoi gaw nsin hte kaning rai kanawn lu a ta? “
Anhte a hkungran manang gaw anhte hpe tsaw ai de gaw gap ya lu ai hte, anhte hpe mung jahten kau ya lu nga ai. Chyum laika gaw anhte hpe n kam sham ai ni hte dinghku n de na matu n-gun jaw nga ai. Hpa majaw nga yang, dai gaw anhte a makam masham kaw nna tsan mat wa hkra shakut na matu grai loi nga ai. Makam masham bung ai kaga langai mi hpe anhte hkungran na nga yang, dai gaw jaw ai hkungran ai lam rai nga sai re.
XI. Karai Kasang gaw shi hte anhte a kanawn mazum lam hte hkungran lam hpe gara hku shingrau/dingdaw dan a ta?
Esaia 54:5-6... “Kăning rai nme law, nang hpe Hpan da ai wa gaw, na a mădu wa rai nga ai; shi a amying gaw, Zaw nawng zaw wa up ai Yehowa rai nga ai: nang hpe Hkye Hkrang la ai wa gaw Israela a Chyoi pra ai wa rai nga ai; mungkan ting a Kărai Kăsang shi hpe ngu na mă ru ai. Kăbai kau hkrum nna gawng run hkawm ai hte, ram prat ē jan tai nna, jăhka kau hkrum ai num hpe zawn, mădu jan bai tai na, Yehowa nang hpe shăga nit dai, nga nna na a Kărai Kăsang tsun nga ai.”
Yeremia 3:20... “ Israela dap ē, mădu jan gaw mădu wa hta sădi n dung ai hte măren, găja wa nanhtē gaw ngai hta sădi n dung myit dai, nga nna Yehowa tsun ai.”
2Kor.11:2.. “ Kaning rai nme law, Karai Kasang a nja nhpra ai hte maren, ngai nanhte a lam nja nhpra rai nga nngai; nanhte hpe hkawn sek hpe zawn Hkristu kaw jaw ya nna, madu langai sha hte ngai nanhte hpe hkungran ya ma de ai.”
Karai Kasang hte anhte a kanawn mazum ai lam gaw hkungran ai lam hte bung nga ai hte, shada tsaw ra ai hta, shada sadi dung ai hte galoi mung lit la ai lam amahkam ai lam hta madung tawn nga ai.
“ Dai lam majaw lasha gaw shi a kanu kawa hpe kau da nhtawm, shi a madu jan hte kanawn manoi nga na rai nna, shan lahkawng gaw hkum shan langai sha tai lu na ma ra ai.” (EHP.5:31)
Ga shaka: : “Ndai nye a hkra lata matut jum da nga ai.........hpe, Karai Kasang a mung ga nga ai hte maren, hkungran la nna, nye a hkum hte maren, shi hpe tsaw ra nna, kungga lara, lanu lahku makawp maga nga na nngai. Hkam kaja timung, machyi makaw hkrum timung, lusu nga mai timung, matsan mayan hkrum timung, lam shagu hta rai timung, kaga num/la ni hpe n masem ai sha, prat tup jaw lup na nye a hkungran num/la majing shatai sa na ni ai.”
Karai sharawng awng ai dinghku tai lu hkra, Karai a mung ga hte maren, Karai man hta ga shaka la let, awng dang ai Hkristan dinghku ni hpe gaw gap sa wa lu na hpe yaw shada let,
Hkristu a grau htum ai magam hta,
Rev; Pausa Gam Hpang
Du Mare, Myitkyina
Shamyet Shanat laika ni; (Illumina Gold ,encyclopaedia, Chyoi pra ai Chyum Laika)


c: text/html

text:
Chyum Laika Ningmu hte Kachin Karai Masa.
2018 ning hta gaw Britisha colony kawn Myen a colony hta bawng dung mat ai shaning 70 ning de anhte Kachin ni du shang wa sai. Chyum mungga hta Yuda masha ni gaw Babelon kaw shaning 70 ning bawng dung nna Shanglawt lu let Yerusalem bunghku hte Karai Kasang htingnu hpe bai gaw gap lu ma ai. Hpa majaw 70 ning hta Shanglawt ai mungdan hpe gaw gap lu ma ai kun? Chyum laika masa ningmu hte yu yu ga. Yerusalem Nawku Htingnu jahten sharun hkrum ai hte Babelon de bawng dung hkrum mat ai tim Karai Kasang gaw Yuda masha hpe shi a ga sadi hte maren magam bungli galaw u ai.
Yehowa ning nga ai: Babelon mare hta sanit shi (70)ning ladu hkrum jang, ngai nanhte hpe kawan katsan yu na nngai; ngai tawn da ai ga sadi hpe ngai nanhte a matu shadik nna, ndai ga de nanhte hpe bai wa shangun na nngai. (Yeremia 29:10)
722 BC aten hta Israela amyu lakung 10 gaw Asuri de bawng dung mat wa sai. 2 Hkawhkam 17:6 hta ning nga ka da nga ai. Hoshea hkaw dung ai jahku ning hta e, Asuri hkawhkam gaw Samari mare hpe lu la nna, Israela masha ni hpe Asuri mung de bawng rim wa sai. Ndai lakung 10 gaw amyu tingnan mat mat wa sai. Daini du hkra gara kaw nga ai hpe atsawm n lu sagawn ma ai. Yuda lakung hte Benjamin lakung sha Israela mungdan hta nga nga ma ai.
Shaning 100 ning jan na ai hpang 605 BC aten hta Babelon hkawhkam Nebuhkadneza Yuda Hkawhkam Yehoiakim hpe lung gasat ai the Yehowa a htingnu nat kau, Yerusalem mare bunghku hpe mung run kau nna Karai Kasang nta na sutrai ni hpe la nhtawm Babelon mare na hkawhkam wa a nawku htingnu kaw tawn da u ai. Hkawhkam wa hte hpawn agyi salang, mung shawa ni hpe mung bawng masha hku woi mat ma ai. (2HkLb. 36:6-18). Yuda masha ni gaw shaning 70 ning bawng dung ai prat hta Karai Kasang hpe hkungga mung n lu jaw jau, amyu sha hte seng ai poi shingra mung n lu galaw rai nna Yerusalem mare, Ziun bum hpe dum let hkrap ngu hkrap ngoi, madai nga ma ai.
Shaning 70 ning naq ai hpang Parsi (Persian) hkawhkawm Cyrus gaw Babelon hpe dang kau nna Medo-Persian Empire hpe gaw gap u ai. Ndai Persi hkaw hkam wa gaw bawng bung nga ai Yuda masha hta na kam ai ni yawng hpe Yerusalem mare de nhtang wa nna Karai Kasang a nawku htingnu gaw gap na matu shanglawt ahkan jaw dat u ai. Marai 43000 jan bawng kaw nna lawt nhtawm Yerusalem mare de nhtang wa ma ai. "Bavli" amyu mying ai Yuda masha ni gaw Babelon (daini na Iraq) kaw nna 1940 ning hpan e she bai Israel mung dang de bai nhtang wa ma ai.
70 Ning Bawng Dung Ten Hkyen Lajang ai lam ni.
Babelon e bawng dung ai shaning 70 hta Yuda masha ni sharin la ai lam law law lu la ma ai. Tinang a mungdan mung shamat, Karai a nawku htingnu ni htenza mat ai majaw myit htum shoi chyum hkrum tim, shanhte myit n dawq ma ai. Lani mi lawt lu na re ai hpe myit mada ala nga ma ai. Tsasam mungdan hta bawng dung nga timung Karai Kasang gaw shanhte hte rau mau hpa amu bungli galaw nga ai. Bawngdung nga ai aten hta Karai Kasang gaw shanhte myit ningma ni, arawn alai ni, myit jasat ni, makam masham ni hpe garam lajang tsi tsi ya u ai hte myit mada ai lam nnan jaw ya u ai.
1. Sumla Kadawng Naw ai hpe Koi Gam ai.
Babelon hta bawng dung ai aten shawng nnan sharin la lu ai lam gaw karai shaje sumla kadawng naw ai lam hpe koi gam ai lam re. Lai wa sai ten hta kaning mi rai rai, shanhte a makau grup yin e shing grup nga ai gawkngu sumla ni hpe yu matsat nna tinang a hkum hpe shachyoi shapra let Karai Kasang hpe sha nawku dingyawm ai lam re.
2. Laika Ka Sara hta Amyu a Laili Laika
Yerusalem mare, Karai a Nawku Htingnu ni hte tsang gang nga ai aten, bawng dung hkrum nga ai aten hta Scribes (laika ka sara/jawng sara) ni gaw grai ahkyak shara kaw magam bungli galaw ma ai. Shanhte a magam bungli madung gaw sharin achyin ai, woi awn ningshawng ai, Chyum laika hpe hkanzing ai lam ni re. Scribes ni hku nna Mishna hte Gemara ngu ai Rabbi – Tara sara ni hte seng ai laili laika (Rabbinical literature) woi ka shapraw ya ai. (Mishna ngu ai gaw Karai Kasang a Tara ni hpe n gup aga hte tsun hkai ai; Gemara ngu ai gaw Mishna a lachyun htai ya ai hte and hkapla hkannang hkansa ai htung lailen ni hpe ka mahkawng da ai). Ndai lahkawng gaw hpang daw hta Talmud ngu ai byin wa sai. Talmud ngu ai gaw Hebre ga hku hkaja ai, matsun madun ai ni lachyum re. Dai re ai majaw Talmud gaw Yuda htung hta Yuda labau, makam masham, htunglai len, htunghking, hkan sa ra ai tara ni a npawt tai wa sai. Ndai laili laika ni gaw amyu langai ngang grin na matu npawt nhpang tai ya sai.
3. Tara Jawng Ni
Yuda amyu masha ni hpawng chyawm na shara hte Nawku dawjau na shara Tara Jawng Ni (The Synagogues) gaw n nga n mai rai nga ai. Tinang a daidaw buga hte tsang gang nna bawng dung nga ai aten hta tara jawng ni gaw hpaji jawng ni tai wa sai. Tinang kadai re ai lam hpe chye lu hkra sharin achyin ya ai hpaji ginra tai wa ai. Bawng dung taw nga ai aten hta ndai Tara Jawng ni (The Synagogues) gaw makam masham, myu tsaw mung tsaw myit (national spirit) hpe gaw gap ya ai npawt gindai tai wa sai.
4. Chyum Mungga hpe Sharin Achyin ai
Yuda amyu masha ni gaw Karai Kasang a Chyum Mungga hta npawt da nna asak hkrung hkawm sa ai amyu ni rai ma ai. Chyum mungga ni hpe ka kahkyin mahkawng da nna ahkrit akrai hkaja ma ai. Hpa majaw bawng dung ra ai lam hpe shanhte a kashu kasha ni hpe tsun dan let lawt pru lu na lam a matu Chyum mungga hte la kap nna sharin ya ma ai. Ezra, laika ka sara, woi awn let chyum laika sharin ya ai, chyum laika a lachyum ni hpe hpyen dan let sharin achyin woi awn u ai.
5. Yuda Amyu Sha ni Kahkyin Gumdin Wa Sai
Egutu hta bawng dung nga ai aten na zawn Babelon hta bawng dung nga ai aten hta dip sha roirip, tsim yam tsim dang, mayak, jam jau, shoi chyum shoi rang amyu amyu a majaw bawng dung nga ai Yuda masha ni shada, grau nna myit hkrum wa ai, woi awn ai ningbaw ni a npu hta shada da kahkyin gumdin wa ai, garun ningtum hkat wa ai, pu gang sin machyi rai wa ma ai.
Amyu langai, mungdan langai bai gaw gap ra ai hpe grau myit hkawn wa ai. Ndai mahkrum madup hta tinang a hkung tinang jasan jaseng nna myit hkrum kahkyin gum din let Shanglawt lam hta hkawm sa wa ma ai. Nkau mi chyawm gaw ndai lam hpe myit n hkawn n shang lawm ai majaw Babelon kaw ngam kau da ma ai. Daini mat mat ai amyu tai mat wa masai.
Shaning 70 Yuda Masha Ni Bawng Dung ai hte Kachin Wunpawng ni.
Yuda Masha ni shaning 70 bawng dung ai hte Kachin Wunpawng ni a lam gaw hpa gaw n seng ai, rai timung sharin la ra ai lam ni law law rai nga ga ai. Babelon de chye chyang ai ni, sut gan ni yawng Hkawhkan Nebukhkadneza woi mat wa ai zawn dai ni mung ram ai ni yawng Myen mung de, mungkan de bra ayai mat wa ai. Sut gan ni yawng Myen mung de, mungkan de bra ayai wa sai. Lamu ga mung Kachin ni n madu, tsasam ni she madu mat wa sai. Balelon kaw bawng dung nga ai hte hpa n shai mat sai.
1948 ning myen mung shanlawt lu ai aten hta Yangung mare kaba hta Kachin ni dum nta hte hkrak rai ai htingggaw 5, n nga na re, raitim daini gaw hti n dang sai. Kachin ni aq Babelon Myen mung de lam amyu myu a majaw htawt shingbyi mat ai ni mun kaba lam she rai mat sai. Yuda masha ni zawn bawng lawt ai aten hta tinang a mungdan Kachin Home Land de bai nhtang wa na ni gaw lawm nga ma ai kun? Ezra zawn Nehemiah zawn woi awn ningshawng na ni gaw paw pru wan a kun?
Bawng dung nga ai aten hta Yuda amyu masha ni zawn anhte Kachin ni hkyen nga ga ai kun?
Dai ni Kachin ni na mabyin hpe bai myit yu, sawn dinglik yu ga.
Dai ni Jinghpaw Wunpawng sha ni a gam maka gaw myit sawn yak ai (critical) byin nga ai aten re. Masha amyu ni grai aw law hkrum ai rai tim, kata lam yu dat yang nsin chyip naw rai nga ai. Anhte a dai lup dai hpang, anhte a mungkan hpe praw di yu dat yang gaw gap ra nga ai lam ni hte shading sharai ra ai lam ni ndang tsun hkra law la nga ai.
1. Anhte daidaw mungdan madu amyu (Ethnic Nation) rai nga ga ai. Shawng lam de prat hpe dep ai hku matut nga pra sa wa na re ngu ai masing masat grang da ai lam (Blue print of Nation Building) lu nga sai kun? Kade a lit rai nga ai kun?
2. Kachin ngu ai myu ni ning re ma ai ngu ai anhte a (Nation Image) nga sai kun?
3. Masha kaga amyu hte ganawn mazum ai shaloi, ahtawk ahtak ai shaloi, tsap na ngang grin ai Wuhpawng (Healthy Society) ngu sai kun? N nga yang kadai gaw gap na lit nga a ta?
Karai Kasang gaw shi tawn da ai ga sadi hpe shadik ai wa rai nga ai. Dai rai yang, Kachin amyu sha ni a matu Karai Kasang gaw kaning re ai ga sadi ni tawn da ya ai kun? Shaning 70, 80, 90, shing n rai 100 ning kun? Shing n rai yang mung Karai a pawt sindawng ai naw hkrum nga ga ai kun? Anhte Kachin ni a tsin-yam hkrun lam ndai galoi she htum na kun? Karai Kasang hta anhte Kachin ni a matu shingran katsi mat sai kun? Sawn ginhka dinglik yu ra nga sai.
Yehowa ning nga ai: Nanhte a lam ngai myit ai hku, ngai chye nga nngai: nanhte hpe jahten na n rai; nanhte myit mada ai lam, htawm hpang e lu la hkra, ngwipyaw ai hku hkrai ngai myit nga nngai. (Yerimiah 29:11)
Palawng Naw Tawng
Refences:-
Chyoi Pra ai Chyum Laika
The Expositor’s Bible Commentary
Dr.Maran La Raw a Lak Jet
Chyoi Pra ai Chyum Laika
The Expositor’s Bible Commentary
Dr.Maran La Raw a Lak Jet

robotstxt: allowed

filter: keep


text:
Myitsone hka madim masing hpe ‘n hkapla ai lam’ Myen mung hte seng ai Norway Sumtsan Salang Rung dat kasa hpe Myitkyina e Feb. 8 bat Manga Ya shani hkrum ai shaloi, Jinghpaw Pati Pawnghpawm Hpung asan tsun dat masai re.
Slg. Lise Nordgaard (Minister of Counsellor) kaw nna Mali-N’mai Zup hka madim masing hte seng nna ningmu san ai shaloi ‘n hkapla lu ai lam’ hpe shi asan sha tsun dan sai lam, pati pawnghpawm hpung malawm, Kachin Democratic Party (KDP) Ningbaw, Slg. Gumgrawng Awng Hkam tsun ai.
Bai nna, Jinghpaw mungdaw rawt jat galu kaba lam hta myihprap wan hte sut hpaga masing kaba ni ra ai hpe hkap la ai raitim, jet ai federal lu ai hpang she galaw mai na re ai hte, hpa majaw law nga yang, ya ten democracy ngu tim ginjaw jum tek masa naw re majaw, mungdaw kata bawngring masing kaba galaw na hpe n hkapla lu ai re lam, Norway sumtsan salang hpe tsun sanglang dan sai lam shi tsun ai.
Aten 1pm kaw na 3pm jan du hkra, hkying hkum 2 jan Palm Spring Hotel hkrum shaga hpawng kaw Norway a simsa lam garum madi shadaw ai hpe chyeju dum ai lam, matut nna dingyang garum madi shadaw na matu Jinghpaw Pati Pawnghpawm Hpung ningbaw ni lajin dat sai lam chye lu ai.
Myen mung simsa lam a matu, Joint Peace Fund (JPF) kaw ja gumhpraw jaw bang ai maigan mungdan 11 kaw Norway lawm ai re. Ngam ai ni gaw Australia, Canada, Denmark, European Union, Finland, Italy, Japan, Switzerland, the United Kingdom hte the United States, ni rai ma ai.


text:
Dai hpawt daw Hpakan lungseng maw, Mashi Kahtawng e ‘Tsaban 21 Panglong Zuphpawng’ hte seng nna galaw nga ai shawa hpawng de Myen hpyen ngu sawn lu ai mungshawa hking hte laknak hpai masha 23 maja shang wa nna dingbai dingna jaw wa sai.Hpakan ginwang nawku hpung hkum hkra, htunghking hpung hte buga shara shagu na myit su salang 90 daram hte Mashi Kahtawng Hkalup Nawku Jawng wang e ‘tsaban 21 Panglong hta Hpakan sut nhprang hte seng nna zuphpawng’ galaw nga ten ndai zawn sa dingbai dingna jaw ai re lam poi shabyin shatai ai ni tsun ai.
‘Myen ga’ ga let mungshawa hking dagraw rai sa wa ai laknak hpai masha ni hte seng nna, zuphpawng woi awn galaw Mungshawa Zinlum Hpung (Hpakan) a ningbaw Sara Lamawng La Tawng ya na zawn Jinghpaw Shiga Dap KNG de tsun ai.
“Marai 23 re. Raitim shanhte buhpun palawng gaw mungshawa hking re. Mungshawa hking ngu hta anhte Hpakan na ye-ma-se ni hta grau sawng ai buhpun palawng hte sinak laknak hte hkrak rai sa wa ma ai. Shanhte gaw shiga lu ai majaw sa jep ai re nga tsun ai. Jep mayu yang jep mu nanhte myit sha re ngu yang shanhte kaw na hpyendu wa gaw pru mat wa ai. Du nga tim hpyen hking hte n re. Ginsup ai kaw bu ai labu kadun hte.”
Dai laknak lang ai ni a sat lawat hte tsun ai shaga ai hpe madat maram yu yang, Hpakan e nga ai Myen hpyendap na re ngu hkrak tup lu tsun ai rai nna, ndai zawn re zuphpawng hpang e n lu galaw hkra sa jahkrit shama ai re nga Sr. La Tawng tsun ai.
Mungdan ting madi shadaw garu nga ai ‘Tsaban 21 Panglong Zuphpawng’ hte seng nna galaw ai mungshawa ni a zuphpawng hpe ya na zawn laknak lang wuhpung langai sa jahkrit ai lam hpe ahkyak la ya na matu, Hpakan Amyusha Zinlum Hpung ni kaw nna bawngban sa wa na re lam shi matut tsun ai.


text:
Sadung Ginwang Kani nanghpam pat jasan Komiti kaw nna lit la woi awn let lungbyen mare kaw hpaw tawn da ai ka-ni nanghpam dawn jasan dabang hta October praw 2 ya kaw nna October 12 ya shani du hkra mungga sharin hpawng galaw nga ai lam na chye lu ai.
Sadung ginwang gaw Ka-ni nanghpam grai sawng ai ginra re, raitim Sadung ginwang ka-ni nanghpam pat jasan komiti ni kawn mahkrun shaw let pat jasan magam bungli hpe matut manoi galaw nga ai lam Sadung ginwang pat jasan Komiti ni shana wa ai.Lungbyen mare Ka-ni nanghpam dawn jasan Dabang kaw karai mungga hpe sha sharin ya ai hku nre sha hkai lu hkai sha hte Rem lu rem sha magam bungli ni hpe mung woi galaw nga ai lam Sadung Ginwang Pat Jasan Ningbaw Salang Awng Doi tsun dan ai.
Sadung ginwang kata kaw ka-ni dut shalai ai masha ni hpe Myen hpyen dap hte jarit sin hpyen hpung BGF ni kaw nna ahkyak la ai lam n nga,Amyu sha ginra de Ka-ni dut lu dut sha, Hkai lu hkai sha ai masha ni wang lu wang lang galaw lu galaw sha nga ai majaw Pat Ja San bungli shang na matu grai yak hkak nga ai ginra re hpe mung matut na chye lu ai


text:
Sara Marip Naw San
Ngai Nang hte rau Rai Nga Nngai
Esaia 41:10
(June 22, 2008)
Sara Marip Naw San
Shinggyim masha ni a asak hkrung lam hpe ban masum garan nna jawm dinglik yu ga. Shinggyim masha ngu ai ni yawng gaw, myit ru myit yak ai lam lu ai ni hkrai rai ga ai.
I. Ma Kaji Prat
Ma kaji ten hta sha mayu ai n lu sha yang, tinang ra sharawng ai ginsup rai n lu la yang, ginsup mayu ai ten n lu ginsup dat yang, pawt ai shalu ai hkrap ai hte myit n pyaw ai lam hpe madun dan chye ma ai. Jahpawt yup rawt ai hte hkum san, hka shin, lusha sha, jawng sa, bai du wa ai hte tuition, ngut ai hte homework galaw ra re ai majaw “Ngai gara ten hta she lu ginsup na rai taw?” nga ai ga san hte rau myit ru chye nga ai.
II. Ramma Prat
Hpaji tam ai ten manang ni a lahkam n dep yang, madang n dep yang, myit hki lit li la nga ai. Kanu kawa hpung up sara Rev. Hpauyawng Tu Mai dinghku la wa pyi TOEFL marks 603 lu ai da! ngai mung naw shakut dat yu de ga! nga, tinang bai htai dat yang gaw 503 sha lu, myit htum hpa..... Ramma manaw manang ni lang dan ai prat dep, arung arai, bu hpun palawng ni tinang n lu yang myit kaji, Ja gumhpraw shang lam hpaga yum ga galaw yu yang mung amyat nlaw, arang nkaw, maroi nni, masin nsi, Tsam mari mai gan sa na lajang yu yang masha ni masu bai katut nna nga manga yawng tawm hprang, myitru myityak ai lam ni tsun nma, law la nga ai.
III Sakkung prat
Sakkung kanu kawa ni a myitru myityak lam ni
-tinang a kasha ni rai nkai re ai ni hte dinghku tam shang mat kun?
-tinang a kashu kasha ni nga mu nga mai nga ma ai kun?
-kan bau bungli hpe san seng ai hku atsawm gaw galaw lu galaw sha nga ma ai kun?
-Masha shada myit masa nbung na, nchye na hkat ai ten
-Ja gumhpraw mayak manghkang byin ai ten,
-machyi makaw hkrum wa ai ten
-hkrit tsang hpa du hkra ladaw(hka /wan /nbung laru /nnang nawn /mawru /hku hku hpang gara) hkrum ai ten ni hta myit htum shoi chyum chye nga ga ai.
Ya hte ngai tsirung rawng ai ten na lam; ga lajang na matu operation theatre kata de du ai ten, masin htuk htak, hkum ting kahprap ngai hpe kaning rai wa jawm gala ga ya na kun? ngu myit ru myit tsang let shang mat wa ni ai. Operation ngut ai hpang lak san gawk nlu ai majaw shawa gawk kaw tawn da masai. Makau na wa machyi ai hpe yu nna tinang grau machyi, tinang madai ai nsen a majaw makau mayang ni nga npyaw, shada yu hkat nna machyi ai lam grau ai zawn ngu hkam sha, “ special room lu taw le!!!” ngu... Hpang shani laksan gawk lu ai hte, um! ya chyawm gaw ngwi pyaw simsa hte hkring sa la yu de ga! Shana nsin sin wa magang shingran katsi wa magang, myit hta garen garen nga, shim lum ai lam nlu la “mi....na, shawa gawk kaw rai taw le....., kaga machyi masha ni hte wu wu di di rai myit lum na zawn she bai nga, amyit shawshi shap mat yu ni ai.
Shakawn Kungdawn 46:1
“ Karai Kasang gaw anhte a Shingbyi shara hte n’gun rai nga ai. Ru tsang ai aten e karum na jin nga chyalu rai nga ai”
Shinggyim masha ni myit ru myit tsang myit daw myit hten na lam ni pru wa ten hta tinang hpe karum la na kadai? shawng de, hpang de, pai de, hkra de mada let karum la na wa hpe tam chye nga ga ai;
Rai timung, lahta de Karai Kasang hpe tam na malap chye nga ga ai.
ang hkam sara ni gaw degree grai tsaw ai, grai kahtet ai wan hte shabyang jasan jaseng dat yang she gumhpraw jet, ja jet lu la nga ai.
Shakawn Kungdawn 66:10
“Gumhpraw hpe zawn anhte hpe shabyawng yu nit dai.”
Kalang mi na, ja gumhpraw lusu ai sahti wa gaw “Sam” ngu ai shangun ma Hkristan la kasha hte rau gumra leng jawn nna nam de hkaipyek gap sa wa ma ai. Hkrun lam e gumra leng shakrai hten ai majaw bai gram lajang ai shaloi “Sam” gaw lata adep sha nu ai. N’gup kaw na ga kinsha ndum shami a kajawng sha tsun shapraw kau dat ai shaloi, tinang hkum dum dat ai majaw kalang ta Karai Kasang hpe mara raw hpyi nem tawngban nu ai. Sahti wa dai hpe mu yang, “Nanhte hkristan ni hpe yu ba la ai; ngai gaw hkristan nrai tim ngamu ngamai ai, nanhte hkristan ni gaw nau kahprup la myit dai.” ngu jang Sam gaw mahtai nchye jaw, mau am mat nga ai.
Dai aten hta nam hkaipyek lahkawng pyen lai wa ai hpe mu wu yang Sahti wa gaw shi a sanat hpe ret di hta lang nna, gap jahkrat dat nu ai. “Si taw ai hkaipyek hpe tawn da nna, kasawt hkra nna kahprup taw nga ai hkaipyek hpe sa rim su ngu wu ai.
Sam gaw Sahti wa hpe jaw na mahtai lu ni ai. “Anhte hkristan ni gaw tsa dan agung alau kaw nna lawt lu na matu kahprup taw nga ai hkaipyek hte bung nga ai; nang sahti wa gaw wawra hkaipyek jasi sha rai nga nit dai” ngu htan wu ai.
Roma 7:15
“ Ngai shachyen ai bungli hpe ngai nchye nngai, ngai n galaw mayu ai lam galaw nga nngai, ngai ndawng nyawt ai bungli sha agalaw nga nngai.”
2006 ning October 2 ya shani Yangon-Mandalay nbungli hkrun lam; Mandalay kaw galaw na lawuga ginwang (LGZ) kasa hpawng de lung wa na matu E.C Member marai masum (Rev.Marip Ja Naw Jr, Sarama Kaba Maran Nang Doi, Sara Marip Naw San) hkarang leng lekmat, mawdaw lekmat kade lajang yu tim nlu sai majaw byin mai ai hku nbungli hte lung mat wa saga ai.
Lam dingyang apyaw angawn, “Kade nna yang Mandalay International Airport du shang wa sana re majaw................” ngu shana wa ai majaw du wa re sai ngu kabu ai myit hte shinggan de mada dat yu yang, “Le...........nbungli kagat ai lam re ngu hpaw madun tawn ai pripla wan hte anhte a nbungli wa nda de bat” bai! kalang lata Pilot ni lamu ganghkau de bai ma ja e rawt gawt lung mat wa ai gaw............Myi hprap gala ai mu hte htem, marang kaba htu nna ningsin chyip hpa nmu lu mat saga ai. Myit kaji ai lam gaw tsun hpa nnga, Sumsing Lamu hte grau ni wa yang kabu na malai shinggyim masha re ai majaw hkrit myit ni rawng wa ga ai. Sarama kaba Nang Doi a Shakawn Kungdawn 23 chyet shakrai ai lam 23 lang dang bat kau ai hpang myi hprap gala ai ten, tsam mari lam tam mu la nhtawm nbungli dabang de yu wa lu saga ai. Karai Kasang a chyeju san san re.
“Hkum hkrit et, Ngai nang hte rau rai ngai nngai.” Esaia 41:10
Htingnai Ginwang, Mogaung Sinna hkran buga gaw shaning shagu N nyang hka tung nna hka lim mat mat rai nga ai. N tsa lam maram yu yang myit htum shoi hpa lam rai nga ai. Raitimung ndai zawn shaning shagu wa kashin kau ya ai zawn rai mat ai majaw htawk dang, du tawn zawn re li amyu myu nbyin hkrum ai lam na chye lu ga ai. Sharu shatsang ai zawn rai tim, akyu jaw ai lam she rai nga ai.
Nbung laru hpyen, hka lim hkrum ai ni a jamjau tsin yam, si hkrung si htan re ai sumla VCD ni grai dut nga ma ai. Sara Lahtaw Zau Sam gaw, “hkau e, nang tsi rung yu ai nna shi ai. nang dai sumla yu nna masin gahprap wundoi mat ma lu, nang hkum yu”, nga hpaji jaw ai. Dai VCD sumla ni hpe yu ai kanu kawa nkau mi gaw, dai tsinyam hkrum sha ai ni a ru yak shoi chyum lam, matsan yu dum na zawn re mabyin ni, hkrit hpa si mang ni hpe yu nna shat nlu sha, yup npyaw myit kaji, myit kahpra let shim lum ai lam nnga ai zawn nga wa ma ai da.
Lahta de tsun mat wa ai myit ru myit yak lam ni hkrum kadup wa ai ten hta “Hkum hkrit et, ngai nang hte rau rai nga nngai.” (Esaia 41:10 ngu ai chyum ga gaw Isaraela masha ni a matu sha nrai, anhte yawng a matu nan rai nga mali ai.
2008 ning June 16 ya shani na Our Daily Bread hta ka da ai lam, John Newton shagawp ai “The kite, or pride must have a fall” ga shagawp kaw na maisau galang a lam hpe hti, sumru yu yang~ dai maisau galang gaw shi du taw nga ai lamu gangkau kaw myit ndik ai sha, shi hpe gyit hkang da ai sumri hpe gang di kau nna, grau tsaw ai, grau dam lada ai summwi ni hpang de pyen lung mat wa yu we ga nga myit lu ai hte sumri hpe abrut di kau dat nu ai. Dai shaloi myit mada ai hku nbyin wa ai sha hkang ai wa nnga sai majaw lahta de pyen lung na gaw raw, ga de she di hkrat mat wa nu ai.
Anhte mung kalang lang sawn chye ga ai. Ndai gyit hkang tawn ai ruyak lam, myitru shoi hpa lam ni gaw kaja wa nga yang tinang a asak hkrung lam grau mai kaja wa na lam de shading sharai ya ai lam ni she rai a hka!
Anhte Karai hpe mahkawn shakawn ai senhkum choir shakawn mahkawn ni hpe yu yu ga, nsi note asan sha ka da ai mahkawn hpe mahkawn yang yu maya mahku nsen rawng ai mahkawn sha rai nga ai. Nsi note kata kaw nmyit mada ai Accidentals ngu ai (Sharp, Flat, Natural) kumla ni shang wa yang mahkawn hkawn ai wa madum sumpyi dum ai wa hpe sharu shayak ai lam galaw ai zawn tai nga ai. Raitimung grau ngwi ngawn htap htuk ai mahku nsen ni hpe nmyit mada ai sha lu mahkawn, dum shakawn lu ga ai.
Karai shakawn mahkawn No.(439) ‘Kam Sham Nga U’ hpe Baylus Benjamin Mckinney ngu ai Music Ninghkrin wa shagawp shalat da ai mahkawn rai nga ai. Ndai shakawn mahkawn gaw anhte a makam masham lam hpe htawng madun dan nga ai. Myit yu ai hte jawm mahkawn shakawn ga.
“Hkum hkrit et, ngai nang hte rau rai nga nngai.” Esaia 41:10


text:
Mungmyit Sinli Ga ginra ni hta March shata praw kaw nna Myen hpyen hpung ni laja lana bai shamu shamawt shang wa ai majaw gasat gala majan ni matut manoi byin nga ai lam na chye lu ai.
KIA Masat (6) Dap Ba, Masat (9) Dap Dung ginra, Nawng Hkoi Bum lagaw maga hku shamau shamawt shang wa ai Myen Hpyen Dap Dap Nu (99) kata na hpyen hpung ni hte KIA hpyen hpung ni March (12) ya jahpawt hkying (9:30)Am daram kaw nna shana daw hkying (6:30)Pm daram du hkra numdaw (4) lang gasat gala byin nna March (13) ya jahpawt daw kaw nna mung gasat gala ni bai byin nga ai lam na chye lu ai.
March (11) ya shani hta mung KIA Masat (4) Dap Ba, Masat (8) Dap Dung ginra de Myen Hpyen Dap Hk.L.Y (45), Hk.L.Y (69) hte Dap Nu (99) kata na pawnghpawm hpyen hpung ni Namhpakka ginwang kata na KIA hpyen hpung ni nga ai ginra de htu shadut lung wa ai majaw Nawng Pa hte Nawng Hoi lapran kaw gasat gala byin ai rai nna dai Myen hpyen hpung ni gaw lai wa sai March (6) ya shani Nam Sum Bum kaw KIA hpyen hpung ni hte gasat gala byin lai wa sai re hpe chye lu ai.


text:
KIA Masat (2)Dap Ba,Masat (14) Dap Dung ginra de lai wa sai March (5) ya shani kaw nna Myen hpyen hpung ni hpyen n-gun kaba hte numdaw kalang bai htu shadut htim gasat shang wa ai majaw gasat gala majan matut manoi naw byin nga ai re,March (9) ya shani hkying(2:20)Pm daram hta mung Nam Hkam mare kaw du nga Myen hpyen hpung ni KIA Masat (14) Dap dung daju maga de htu shadut htim gasat shang wa ai majaw Mam Mana Hka mahkrai mayan kaw KIA Hpyen hpung ni hte laja lana gasat gala majan byin ai lam shawng lam shi sawk ni sha na wa ai.
March (6) ya jahpawt hkying (8:00)Am daram hta mung Tsan Lun hpyen man maga hku Myen hpyen hpung ni hpye n-gun kaba hte htu shadut htim gasat wa ai majaw Ding Hkun (2) ,Ding Hkun Hka mahkrai mayan kaw KIA hpyen hpung ni hte laja lana gasat gala byin ai re,Myen hpyen hpung ni kawn gasat gala majan byin ai shara makau mayan ni de laknak kaba hkrup mara gap sharu bun ai majaw March (5) ya shani Nam Hkam mare hpaji jawng kaw laknak kaba si (2) wa hkrat ai lam nga ai raitim majan byin hpang wa ai kaw nna Mung mare masha ni hte jawng ma ni yawng hpyen koi yen mat sai majaw kadai mung si hkala hkrum ai lam shiga nna lu shi ai re.


text:
Kachin Pawng hpawm mung masa pati ni hte American,Britain Hkringmang salang ni December (4) ya shani Hkying (2:00)Pm aten daram hta Myitkyina Palm Spring Hotel kaw hkrum zup ai lam galaw ai re hpe chye lu ai.
Hkrumzup hpawn hta Myen mungdan shakut shaja nga ai Simsa lam hte seng nna ganawng n-gun jaw garum na matu tsun ai lam,IDP hte seng ai lam, Myen mung rawt jat galu kaba wa na lam hta Hpaji lam, Hkamja lam grai ra kadawn nga ai lam,Mung masa ni a shamu shamawt Pati lam,Myen asuya a lamu ga Upadi hte seng ai lam hte kaga ra nga ai lawng lam law law hpe tang madun ai re nga nna Dr Manam Tu Ja tsun dan ai.
Ya na zawn American hkringmang ni sa du ai lam gaw Myen mung a masa lam hpe chye mayu ai majaw shiga hkan gahkyin ai re,kachin mung masa pati ni hku nna tang madun ai lam ni hpe mung shanhte hku nna hpaji jaw ai lam hpe,Mai byin ai ladat hte lit la galaw sa wa na re lam, Simsa lam hte seng nna tang madun ai hpe mung hkap la n-gun jaw ma ai,pati pawng hpawm na lam hte seng nna mung N-gun jaw ai raitim garan ginhka ai lam nmai galaw ai nga nna mung n-gun jaw da ai re na chye lu ai. American hkringmang salang ni hte kachin mung masa pati ni hkrum zup ai gaw shawng ningnan lang re hpe chye lu ai.


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
Shajan Shalai Re Ai Masa Nre Ai Sha Akyu Hpyi Nawku Ai Lam Madaw Rai Ra Ai, Nga Nna, Masha Wan 5 Daram Sa Dung Lawm Lai Wa Ai Black Nazarene Poi Hta Cardinal Tagle Tsun
“Shajan shalai re ai masa nre ai sha akyu hpyi Nawku ai lam madaw rai ra ai,” nga nna January praw 9 ya shani, Philippines Mungdan Manila Mare daju hta galaw lai wa ai Balck Nazarene ngu ai makam masham poi kaba Missa hkungga mungga hta Cardinal Tagle tsun dat nga ai. Masha wan 5 daram sa dung shang lawm ai, poi du na shawng shana na Missa hkungga mungga hta lahta na zawn tsun dat ai lam rai nga ai.
Fanatics ngu ai shajan shalai re ai lam hpe kam ai myit masa hte, akyu hpyi nawku ai ngu ai lam nbung nga ai lam hpe tsun shadum lam galaw let Cardinal Tagle tsun ai hta, “kaja wa jet ai akyu hpyi nawku mayu ai myit masin the du sa lawm ai ni chyu sha ndai poi a lak lai ai lam hpe chye na lu na rai nga ai. Akyu hpyi nawku lam galaw na matu du sa ai ni gaw Karai kasang hpe tsawra kam hpa ai lam nga nga ai, raitim mung shajan shalai re ai myit lai masa rawng ai ni gaw shanhte hpe ahkyak shatai ai masha ni hpe sha hkan tam nga ma ai masa rai nga ai. Catholic hpung masha ngu ai gaw Black Nazarene poi hte dai poi nhtoi hta chyu sha makm masham shakut akyu hpyi nawku ai lam galaw ai ni nrai ai, akyu hpyi nawku ai lam ngu ai gaw Karai kasang hpe sadi dung tsawra kam hpa ai myit hte shani shagu galaw nga ra ai lam she rai ai” nga nna Cardinal tsun dat nga ai.
Black Nazarene poi ngu ai gaw, Manila mare daju Quiapo Nawku Jawng kaba, na hpun hte galaw da ai lahput hpundi let Wudang hpai nga ai, akyang nsam re ai Madu Yesu a sumla kaba hpe hpai shing grup akyu hpyi lam galaw ai makam masham poi rai nga ai.
Shaning shagu January praw 9 ya shani galaw ai ndai poi hta hpung masha ni wan lam hte ru nna sa du shawng lam ma ai rai nga ai. Wan lam hte ru nna akyu hpyi gawoi lam galaw nga ai aten, la sa wa ai hpajet sumpan ni hte Yesu a sumla hpe hkra ahtawk la lu hkra htu ganawng matsup lam ni galaw ai masha grai law ai poi rai nga ai. Philippines Mungdan masha ni hku nna ndai poi sa du shang lawm yang shanhte a shut hpyit mara ni hpe raw hkraw yeng seng kau ya lu ai, ngu nna mung grai kam sham ma ai rai nga ai.
Shim lam hte seng nna lit la ya na matu hpyada marai 7,000 jan shara jahkrat da ai, ra ahkyak lam byin pru wa yang na matu nga nna hpyen la ni hpe mung asuya kaw nna jin jin shajin da lam ni mung galaw da nga ai, nga nna Ucan shiga dap Internet laika man hta ka shana da nga ai.
Source : ucannews.com


text:
Danai Buga Masha Lahkawng Hkam Bawm Kkala Hkrum
2019 ning January shata praw 7 ya jahpawt ahkying 10:00AM daram hta Nga hkwi sha hkawm ai kaw Kadai hkam da ai re nchye lu ai hkam bawm kabye la nna Danai Kahtawlik hpung masha Slg. Lagawt Hkun seng lagaw lahkawng maga daw mat ai hte Danai RC Camp kaw na slg. Magawng La Pa hkum lawaw daw lagaw maga hkra machyi nna. Danai hta tsi tsi hkam la nga ai. lagaw lahkawng maga hkra mat ai slg. lagawt hkun seng gaw myitkyina tsi rung de shalai dat ai.
Danai hka hku maga Awng Lawt mare de lung wa ai Danai hka makau Labram nawng kaw Nga hkwi sha sa yang byin ai re lam chye lu ai.
Mung shawa ni matut nna sadi maja na lam
Lahta na mabyin hte seng nna, anhte a wunpawng ginra hta Myen hpyen dap ni hku nna majan gasat ai lam hpe shata 4 jahkring mi gang hkring ai hpe shana da ai lam gaw, Wunpawng ginra ni hta simsa sai ngu ai masa grai n’re shi ai. Myen ni a maw lanyet langai sha naw re ai majaw, lawu na lam ni hpe sadi maja lu na matu shana dat ai.
● Hka shi, hka nu, hkaw nawng, hka lawng hkan nga hkwi sha hkawm ai lam ni
● Yi sun, hkauna sa ai lam ni
● Shanhkwi ai lam ni hpe grai sadi maja let galaw ra na re. Grau nna gaw, Myen hpyen dap hte ni nawn ai hkan nga jang, grau sadi maja ra na lam hpe shana dat ai.
REF: Kahtawlik shiga@Danai
Ja Tawng Naw


text:
Miwa Hpyen Dap Ni Pala Si Hte Hpyen Majan Gasat Shaman ai Ndau Shiga
Jinghpaw mung hte Miwa ga jarik nga ai myu shani sadi lu na matu kalang bai shana dat nngai.
7.11.2018 ya shani kaw na miwa hpyen la ni sinat gap shaman ai lam galaw na re majaw Pa Jau hte Laiza jarit mayan miwa hkram de n’rap na, nam wam hkawm ai lam n’galaw ya na matu Miwa asuya ni tsun wa ai.
Lai wa sai ten hta Ndau shana da ai lam hpe mung bai kahtap shana dat nngai.
Shawa masha ni:
Hpyen dap ni a hpyen shaman yaw shada ai hta, Miwa mung mungdan makawp hpyen Dingda maga hpyen dap na hpyendap ni shata 10 nhtoi 30 ya kaw nna shata 11 praw 2 du hkra Yinkyang ginwang Htungbyikawn ginwang daw kata Nawnghkai pyin bum, Kya sa Ge htang bum, Maru gaji, Jungshan bum mayan re ni hta pala si gaja hte nan hpyen shaman na hku re.
Ndai hpyen shaman ai ten laman hta,
■ hkawm wa hkawm sa mawdaw hte hkawm wa hkawm sa masha ni yaw gaw lam hte seng ang ai ni, hkang ai hku madat mara ra na.
■ Maru gaji hte Mawshui hka mayan hpyen shaman ginra re, hpyen shaman ginra na mung mare masha ni gaw ginra asuya hte hpyen shaman ai hpyen hpung ni ka hkang ai lam hku madat mara sa wa na,
■ shata 10 htoi 31 ya shana de hkying 6 kaw nna gaw ndai ginra hkan na mung mare shawa masha ni ginra kaw nna tsun da ai shara de htawt mat wa nhtawm,
■ seng ang ai ni a ahkaw ahkang n lu yang ndai hpyen shaman ginra de gadai n lu n htang shang hkawm na,
■ hpyen shaman ngut kre ai ten hpe laksan kaga bai gayin shana na, mungchying shawa daw tsa hpe ndai zawn mayak manghkang ni jaw ai hpe grai tawk ban ai.
Yinkyang Ginwangdaw Htungbyikawn asuya rung.
- 10 31
REF: Shawng Lam shiga
M Brang Aung


text:
Myen a labau hpe ntsa lam yu ding lik yu yang moi chyeloi nhkoi shan hte a hkaw hkam ni a prat kaw na ya dai ni du hkra gara prat hta rai tim ngwi pyaw sim sa lam hpe nmu lu nga ai.
Shan hte a myit kraw lawang mung dingman ai tengman ai lam hpe nchye hkan ma ai shada ah rawng kashun lahkum kashun ai lam chyu rai ma ai. English colony prat na lawt na matu Japan hpe sa woi wa ai , japan mahtang English hta grau mazut jang English hte bai pawng na japan hpe gasat ai shan hte a mung dan labau ni hta gaw shanhte hkrai shakut ai ma jaw shang lawt lu ai zawn hku na labau hpe magap masu kau ma ai grau na gaw bum nga masha ni a labau ni hpe sha prai kau mayu ma ai.
Ya dai ni na ndai ten hta rai tim shan hte a myit jasat ni gaw magyi magaw rai nga ai , sinna mung dan ni hte nmai pawng jang miwa kaw kap ,miwa hte nau nhtuk wa jang sinna maga de kap rai madu a lagaw madu nlu tsap ai amyu ni rai ma ai.
Anhte N.N laika hpe hti yu ai sha loi K.K gaw Ah braham hpe myu matu jaw na ngu tsun ai sha loi shi hku na chyena shut kau ai hpe mu lu ai ,hpa majaw nga yang shi a madu jan sara madaw asak kaba sai majaw rai nga ai. Dai majaw shing gyim myit hku na sawn la let sara a lashi num (mayam num ) kaw shang let myu matu shakap la ai lam myit sha praw ma ai .Mayam num mung kasha sha ngai ya sai re majaw sara hpe n-gawn n-sawn di wa ai dai majaw sara gaw madu wa a ahkang aya hte sara hpe adip arip di na gau sha praw kau ai. Rai tim K.K a ga ndat gaw shan kaw dik wa sai hte kasha Isak hpe jaw ya sai.
Hpa baw hpe tsun mayu ai ta nga yang K.K gaw shi jaw na ngu tsun da ai hpe anhte shing gyim msha myit hku na madu ra ai hku galaw chye ga ai, de a marang e dai ni Ahbraham a mtu mara rai nga ai Isrial myu sha ni hte shi a mayam num kaw na myu matu ahrab ni gaw dai ni du hkra n-hkrum nra ma ai. Karai kasang gaw shi a myit ra ai lam hta hkan sa na hpe ra sharawng nga ai, raitim anhte shing gyim masha ni madu myit ra ai hku ga law wa ai sha loi mung ahkaw ahkang jaw nga ai rai tim madu kaw na sak jaw kau ra ai lam ni gaw grai law nga ai.
Anhte J.W sha ni mung K.K a chyeju hte sha htum mat maw sai kaw na hkye hkrang la ai hkrum sai, K.K gaw J.W sha ni hpe ndai mung kan kaw na htum mat na hpe nra ai majaw sinna ga na sasana sara ni hpe dat ya sai, anhte Karai a mung ga lu ai ni rai sai ,htung hkring laili laika lu ai ni rai sai ,manu dan tsawm htap la ai lamuga hpe jaw ya sai. Dai ni K.K gaw anhte myusha ni a ntsa shi a yaw shada ai lam nga ai dai majaw mungkan hta masha law dik ai Miwa hte Gala mung lapran kaw anhte hpe shara jaw ya sai .
Ndai zawn re mungdan kaba ni a lapran kaw shi a ninghtoi, mung dan gaw de na matu myit mada nga ai. Dai majaw K.K hpe chye chyang ai English ni gaw 1947 ning ten hta anhte J.W sha ni hpe lak san mung dan jaw na lam tsun sai re. Rai tim dai ten hta na anhte a jiwa ni a myit sawn daw dan shut kau dat ai a marang e dai ni anhte J.W myu sha ni hta sak jaw kau ra ai lam ni grai law mat sai. Karai kasang gaw awmdawm shanglawt jaw na ngu ai hpe anhte amyu ni hku na lata la ai gaw munghpawm hpe lata la kau sai hku re de a akyu gaw dai ni nang ngai yawng mu chye nga chylu rai sai.
Dai ni na ten anhte J.W sha ni a Mung masa hpyen masa ni hpe bai yu ai shaloi K.K gaw anhte myu sha ni hte rau rai nga sai,dai ni shi a nsen hpe chye na ra sai, shi a myit ra ai lam hta chye hkan nang ra sa ga ai.K.K gaw nteng nman ai hte nshawp nkap ai ni kaw na anhte hpe gran la mayu sai anhte hpe lak san shaman chyeju jaw nga sai hpe anhte yawng dum ra sai anhte a nsen langai sha, nsam langai sha rai ra sai anhte myu sha ni myit hkrum ai hte K.K kaw manoi manat let K.K jaw ya ai awmdawm shanglawt ai hkanan mung hpe madu shang sha sawa ga ngu ................
MYIT RA AI LAM HTE AHHKAW AHHKANG
Posted by nzk Monday, April 2, 2012


text:
Masha shagu gaw jahpawt jau yuprawt ai hte, dai shani na nhtoi hpe hpang mat wa ai ladat ni n bung na re ai.
Author: Kachin Net
ေကအိုင္အို ဗဟိုေကာ္မတီ၏ ထုုတ္ျပန္ေၾကညာခ်က္ ၂၂ – ၁၂ – ၂၀၁၈
ေကအိုင္အို ဗဟိုေကာ္မတီ၏ ထုုတ္ျပန္ေၾကညာခ်က္ ၂၂ – ၁၂ – ၂၀၁၈
HKUMHKRANG YUP GALENG LADAT
Shani aten mi rairai, shana mi rairai, anhte ni galoi mung yup galeng hkringsa na shaloi jan pru (sinpraw), jan hkrat (sinna), dingdung, dingda,
SHAT SHA MA AI HPANG KALANGTA N MAI GALAW AI BUNGLI NI
Masha law malawng shat ma ai hpang kalangta yup galeng mat ai ni nga ai. Nkau gaw yupku ntsa bawhkum shatsaw tawn nna galeng
JAHPAWT DAW NA HKA LU AI ATSAM
Jahpawt jau, jan garai npru ai ten hkying mali, hte manga lapran na aten (nhtoi htoi mayu ai ten) hpe, Ayurved Indu hpaji hta
Laiza Muklum hta KIO Tingnyang Up a, Share Shagan Masat Nhtoi Mungga Madat Hkam La Hpawng Galaw.
Mungdan hte amyu a matu asak ap nawng mat wa sai myit rum share shagan ni hte mungdan a magam bungli a majaw tai
2018 May (14) ya shani na gasat gala shiga.
KIA Masat (1) Dap Ba, Masat (4) Dap Dung ginra, Mara Ga mare dingsa a sinpraw, Mara Hkyin Dawt makau hku shamu shamawt lung
Hpakant mare Ramma ni hpyen yen tsinyam hkrum hpu-nau ni hpe garum lu na matu alu shinggyin ai lam galaw
Hpyen yen tsinyam hkrum nga ai sai daw sai chyen ni hpe garum madi shadaw lu na matu Hpakant kaw nga ai Hkristan ramma
Hkamau Zup Makau, Bum Hkaw Bum Pawt kaw Myen Hpyen Dap hte KIA hpyen hpung ni gasat gala byin.
KIA Masat (2) Dap Ba, Masat (14) Dap Dung ginra, Hkamau Zup Makau, Bum Hkaw Bum pawt kaw Dap mying n chye ai Myen
Mara kata htawng rim bang hkrum ai Hpungtau Dumdaw Nawng Lat hte Sara Langjaw Gam Seng bai lawt pru wa.
Myen Amyu Sha Ni a Htunghkying Shaning Ningnan hpe hkap tau la ai masat masa hku nna 2018 April (17) ya shani Myen Mung


text:
Myen asuya hpyendap Dapnu (Tatma) 66 hpyenla ni gaw Lahta Sammung, Munggu ginra e mare kahtawng masha ni kaw nna lusha jarik mya sha nga ai gaw daini nhtoi bat mi jan sai lam, mare masha ni tsun ai.
N-gun 100 daram Dapnu 66 hpyen hpung gaw, Munggu hte Sak Hkung Hka lapran bum ga kahtawng ni de dap jahkrat nhtawm n-gu, jum majap kaw na hkawt mare masha ni gaw mya nga ai lam hpe ginra masha langai Jinghpaw Shiga Dap KNG de ndai zawn tsun ai.
“Hpyin Chyi Chyai ngu ai mare rai..Ta Dwi ngu ai mare dai hkan na rai nga ai shanhte nga manga yawng nta ting ting mashawp sha hkawm taw nga ai gaw… jum majap du hkra gat de n mari sha ai sha dai hkan e gayin…nga ai n-gu kaji kajaw ni yawng magawn na la sha taw nga ai.”
Dai ginra de September 22 ya shani Dapnu 66 ni du shang wa nna dai mare kaw hpyen hpung jahkrat let ya na zawn lusha jarik ni hpe kahtawng masha ni kaw mya lu mya sha taw nga ai re lam, mare masha ni tsun ai re.


text:
Hugawng ginwang, Nam Hkam mare mayan KIA Dap Dung (14) hpung ni ginra jasan hkawm ai kaw Myen hpyen hpung langai hte ang katut nna July 12 ya 2:30 pm – 3:15 pm laman gasat poi byin ai lam na chye lu ai.
Hpakant ginwang, Lai Nawng Hku, Mazup Yang Training Pa maga mayun shamu shamawt lung wa ai Myen hpyen hpung langai July 11 ya 1:15 am daram hta hkam bawm (1) kabye kapaw la nna sinat kaji (10) lang jan hte 60mm ngu maram lu ai sinat kaba (2) lang gap bun ai lam shawng lam shiga na lu ai.
KIO Ginjaw ginra, Bum Re kaw nga ai Myen hpyen hpung ni kawn KIA Dap Dung (23) hpung ni nga ai hpyen man maga de July 10 ya 5 pm daram hta Point- 5 hte numdaw (3) lang gap bun ai lam chye lu ai.
Munggu ginwang, Kawng Sahti kaw nga ai Hk.M.Y (216) dap na Myen hpyenla n-gun (40) daram gaw July 10 ya 6 pm daram hta KIA Dap Dung (36) ni nga ai U Raw Bum kaw gale pru wa ai majaw KIA ni kawn 60mm (1) lang gap bun ai lam chye lu ai.
Dap Ba (2) ginra, Sut Manau lam Je Htang Mahkrai makau kaw Nawng Nyang mare maga kawn lung wa ai Myen hpyenla n-gun (70) daram hte KIA hpyen hpung ni July 8 ya 12:05 pm -12:30 pm laman ang katut gasat poi byin ai. Matut nna, 7 pm daram du hkra Myen hpyen hpung ni sinat kaji kaba gap sharu bun ai lam chye lu ai.


text:
Madu dap shiga Mungdo gatrai gaja hte gaja shadang shatso zainyan mu woi on hpung gaji mu htam gok ni ya hte Jekyang Wunchyu dakkasu jong gaja shadang sharot zinghka chyam dinglik dap ni hpe so ginron la nna, galo shara hkan sa du yu hkom, dung jahta zuphpong hpong re ladat hku nna, anhte mungdo na sanseng lu sha gatra galo shapro kasi dan shara hte galo ladat ka lajang mu hpe sa jep dinglik yu ma ai.
Jep dinglik hpung ni go shong hpang rai nna Yinnan Defung hpa-lap gungmani, Sakhkung Hugu ga-hpri gung mani, Mangshi Jahpang gungmi n-gu gung mani, Yinnan Disi sut magam dap kyenko si gungmani, Shauhkong Mangshi n-gu dut seng re sut magam dap 6 ko sa du yu gawan hkom, Wandin Dingda nammuk dara gobai jak mu masha madu mungdan de Japan majan wa gasat ai masat dingsat shara, Nshon ginwang Lung an htugyi wuttong kunghpan maka buhkom shara hte Yinkyang ginwang Munglung Lungmun jai gahtong ningsa, lawu Munghpye nam gahtong bu hkom shara hkan sa du dinglik hkom ma ai. Dinglik hpung ni go sut magam dap ni a gatrai la ai lam, sama hpaji, gaja shadang gon lajang, gatrai dinglik shapro, dut shapro ai hte sut magam dap ni a kunghpan maka, gatrai dazik galo hkrat wa lam ni hpe sa san jep yu ma ai.
Dai hpang hpo hpong ai dung jahta zuphpong hta, jep dinglik hpung ni go mungdo tengtok gon seng ang rungdap na lit hkam masha ni hkaimu gat rai hte ga- htong ninghton shagrang hkrat wa na lam, alak re hkai ningmai gat rai a masa lam, ra rong nga ai manghkang lam, bungli htam galo hkrat wa ai lam, asuya ni a madi shado tara re maga de na lam ni tang shana dan ai jom madat mara la nna, ganing rai nna galo hkrat wa na lam ni matsun dan masai. Sut magam dap ni a ra gadon lam, myit mada lam ni san la nna, ganing di galo sa wa yang mai na lam ni tsun shadum dat sai.
Jep dinglik hpung ni tsun yang, ndai lang na jep dinglik ai hta, anhte mungdo na hkaimu bungli sharot zinghka mat wa ai hte bu hkom mu sharot zinghka mat wa ai lam ni hpe grau nna chye la lu sai hte maren, matut nna 《Sakhkung mungdo ginra hkaimu gat rai galo shapro yo shda hte galo ladat》 ka shapro na matu npot nhpang galo da sai.


text:
USA DU MYU SHA NI N GUN MADUN NINGHKAP LAMANG SAW SHAGA
Labels: Maigan Jinghpaw Shiga
9 comments:
- Anonymous said...
-
grai kaja dik sai kyu hpyi garum ya na ga ai Europa dam na myu sha ni yawng kyu hpyi ya ga.atsawm awng dang u ga.
- September 24, 2012 at 1:41 PM
- sammung ramma said...
-
awng san suu kyi wa tsun ai shag grim ahkaw ahkang tawt lai ai mang hkang ni hpe gaw ja2 ning hkap ai nga.dan na tara nlang ai ni shing grim myit nrawng ai ni hpe ning hkap ai nga dai ni an hte wp sha hpyen yen ni hpe myen ni garum shing tau ai lam ni pat ai mara gata masha hpe zing ri ai.dai ni hpe awng san suu kyi hku yu na shan hte a myen asuya hpe hpa ga hkaw mi pyi tsun ya ai nmu lu ai.gaja shi myit ding man ai rai yang gaw us du ai sha loi shan hteb myen ni lu su lu sha na sha tsun na an hte wp sha ni hpe garum na lam ngup gahkaw mi pyi nma hka ai.kyaw tu mung myen mung kaw majan byin ai sha nga tsun lai wa ai kachin ni hte byin ai nga ni hpe she hku na ntsun ai....hpaw ga pat ai gaw madung nre mung dan sim sa na she madung re.suu kyi tsun ai hpaw ga ni pat da ai rai yang myen mung masha ni a matu rawt jat na lam ni lanyen ai nga wp mung dan hting hkau na pyi nlu galaw sha ai shi hpa na nchye ai rai. ding man ai she re yang gaw kachin ni hpe shawng kaw nan tsun ya ra ai.dan na ndai ning hkap ai kaw suu kyi hpe ma myit nding man ai lam ni laika ka jashawn ga.shut jang mung shalai kau ya mu.......
- September 24, 2012 at 2:30 PM
- Anonymous said...
-
Rai sai grai kaja sai.
Hpyen yen ni hpe ntara ai hku rim adup nna, la shada da Maidang shakrip hkat shangun ai hpe mung hkum malap, ja ja tsun shalawm na hku di ga.
- September 24, 2012 at 2:31 PM
- Anonymous said...
-
Ndai september 27 ya shani US du Wunpawng sha ni galaw na n-gun madun lamang gaw myen asuya hpe baw kaw gayat agrawp ya ai hte bung ai mungmasa padang langai mi re.
- September 24, 2012 at 6:22 PM
- Anonymous said...
-
Ya ta tut sakse madun na aten du sai loo.
- September 25, 2012 at 3:13 AM
- maran seng hpung said...
-
Ngun jaw ai.garai kaja ai magam bungli kaba re sai.awng da mu gaw
- September 25, 2012 at 10:14 AM
- Anonymous said...
-
Ph hte contact na san na lam ni loi mi nga na ph number naw jaw ya rit hkung ga let ..alliance usa hpang de
- September 26, 2012 at 3:44 AM
- Anonymous said...
-
US e du nga ai nte jw NI HKYING LAM HKU RAI SAI MAJAW NDAI LAMANG HTA YAWNG NHPRAI AI SHA SHANG LAWM GA LAW...YA TEN NALAWM YANG GALOI SHANG LAWM NA? n'GUN MI ALU GALAW GA LAW...
- September 26, 2012 at 6:19 AM
- hkunman said...
-
Gaja dik ai MAGAM a-mu rai nga ai...,n-galaw n-mai ai a-mu mung rai nga mali ai...,Bai dai kaw USA. hpe a-gying ding lun ai.POSTER mung lu hpai hkra galaw mu...,, Hpa majaw nga yang USA gaw Myen maga law malawng tsap n-na Anhte ETHNIC ni a-lam n-gun n-lu ai ....,ya yang UN zup hpawng galaw nga ai a-ten mung re...,
- September 27, 2012 at 12:33 PM


text:
SAWNG HKA DU MYEN HPYEN DAP NI SHAMU SAI
Labels: Jinghpaw Mung Shiga
7 comments:
- Anonymous said...
-
a kyu law law hpyi ga
- September 26, 2012 at 5:47 PM
- Bumga Brang said...
-
hpung kyi hpe woi hkawm ai gaw shan hte a sa wa mang makoi ya na matu shajin let woi ai rai na re.hkrung ai chyalai karai hpe lu da ai wp sha ni hkyu hpyi ga an hte kyu hpyi yang dai myen hpyen hpung ni wa lam nga na nrai nga ai.wp hka nan hpe tsaw ra ai ni sinat nhpai tim kyu hpyi ai hte shawng lam hta shang lawm ga!
- September 26, 2012 at 6:14 PM
- hka hku shadang said...
-
Dai sawa myen ni lung wa ai lam kaw nai tawng gaba gaba hti lup ti na kapaw ayai kau dat ga myu tsaw ni
- September 26, 2012 at 6:20 PM
- H.G, D-Lum said...
-
Anhte a karai gaw yawng hpe dangdi lu ai karai re majaw anhte hpa tsang nra ai, myu tsaw share shagan ni, buga masha ni yawng yawng hta sadi ai hte zai nga nga ga, anhte a mu mada lu ai lam hpe tsan lu mu hkra shakut ga, WP MUNGDAN, WP MYU, hpe karai wa a shim lum ai singkaw npu hta galoi mung nga lu na re,
- September 26, 2012 at 6:22 PM
- Anonymous said...
-
Dai bawkrin ni hpe nhkrit ra ai.hpungkyi ni hpe woi sa nna she dangna nga yang anhte amyu ni sum ai grai na na sai. Anhte hpe galoi mung bau sin nga ai madu kk gaw anhte hpe hpan tawn da ai madu nan re majaw hpa hpe mung hkrit shara nnga ai. Rai timung madu nra ai gaw kachyi mi pyi nmai shut ai. Dai rai yang ya aten hta tai hpyen myen ni hku nna shanhte a hpungkyi baw krin ni hpe she woi sa rai nna masha wa a mungdan de mya sa wa ai gaw dang mai ai majan nre. Shawngna hpuba tsun ai the maren hkrat sum ai hpyen la ni a wenyi hpe wa wa woi la ai she re. Nwa woi la yang si mat ai ni a wenyi nga shara nnga ai majaw she re.
- September 26, 2012 at 7:51 PM
- Jatawng Naw said...
-
Hpunggyi masu ni she rai na re. Hpakant ga nga ai myubaw sang ni hpe shada da nshu nshan, nru nra byin hkra ladat shaw ai ga re. Myen hpyen ngu ai gaw mungkan hta nhpru nmai nshawp nkap dik, masu magaw dik ai hpan dusat ni re, hpe dum ga. Myen hpyen hte hkan ai bunggyi nnga yu, nmu yu ai lam mung shawa hpe mung tsun ndau ra ai. Ten tup sadi maja let Yehowa Karai Kasang hta kyuhpyi n gun dating nna kasat shakut ga law.
Tsawnawng tsaw wa up ai wa, Karai Kasang lam shagu hpe mu chye ai wa, yawng hpe dangdi lu ai Wa re hpe kam sham let jahtum du hkra, padang lu hkra myen tsadan ni hpe kasat manga kau ga law.
- September 26, 2012 at 9:33 PM
- Anonymous said...
-
dai hpung kyi ,,ga ja n re ai da da lo,,,,ma tut ma hkai nga ai ni ,,,,sha na ,,,,dat ga,,,,dai ,,myen hpyen du ga ba re da,,,,si na hkrit na ,,,seng gan ,,la wai ma su ai re da,,,,,hpung kyi hpe sha ding gap kau mu lo,,,,
- September 27, 2012 at 5:59 AM


text:
Yugoslavia
Mungdan gaw 1990 ning kaw mungdan 5 garan mat wa ai. Dai mung- dan 5 ni gaw:-
1. Bosnia and Herzegovina
2. Croatia
3. Macedonia
4. Serbia and Montenegro,
5. Slovenia.
Kaga mungdan 14 gaw shanhte hpe moi colony galaw wa ai ni kaw na shanglawt lu wa ai
ni, mungdan 2 hpe gumhpawn na mungdan langai hku na shatai ai ni, mungdan
langai kaw na lahkawng garan mat ai ni nga ai. Dai mungdan 14 gaw:-
Sinpraw
Timaw (Timor-Leste)
Democratic
Republic of Timor-Leste (snr.) East Timor ngu ai Asia Sinpraw Dingda mungdan
gaw mungchying masha 1,000,000 grup yin nga nna, 15,410 km2 sha dam ai zinlawng
mungdan re (Jinghpaw Mung hta htam 6 kaji ai). Tsaban 16 kaw nna 1975 du hkra
Portugal ni a koloni masa hku uphkang ai hpe hkrum sha lai wa sai. 1975 ning,
Portugal up ai kata na shanglawt lu ai shaning hta nan Indonesia hpyendap kawn
zing la hkrum nna, Indonesia a masat (27) mungdaw langai byin wa sai. Dai aten
kaw nna Revolutionary Front for an Independent East Timor (FRETILIN) ngu ai
rawt malan hpung gaw Indonesia hpe bai kasat wa ai. 24 ning na ai rawt malan
hkrunlam laman, Indonesia hpyenla ni roirip ai majaw masha 17,600 gaw sat hkrum
ai, 73,200 gaw kawsi hpanggara hkrum let wundoi mat wa sai. Sinpraw Timaw a
sutgan arung arai 70% gaw majan a majaw htenza mat nna, mungkan hta matsan dik
ai mungdan jahpan kaw lawm nga ai re. 1999 ning, Mungkan Munghpawm Hpung
(United Nations) dawdan ai madu uphkang masa tara hte maren, 2002 May 20 ya shani
e Sinpraw Timaw gaw awmdawm shanglawt mungdan langai hku byin tai wa sai rai.
Dingda
Sudan (South Sudan)
Democratic
of South Sudan ngu ai awmdawm shanglawt lu ai mungdan 2011 July 9 ya hta Afrika
Dan kata pawpru wa sai rai. Mungchying masha 8,000,000 nga ai Dingda Sudan
lamuga gaw 619,745 km2 dam ai (Jinghpaw Mung hta htam 9 daram kaba ai). 1956
ning, Britisha hte Egutu ni up ai kata na shanglawt lu la wa ai re. Dingdung
maga na Sudan masha ni gaw Muslim ni rai nna dingda maga na masha ni gaw
Hkristan ni rai ma ai. Sudan mungdan shanglawt n lu shi ai 1955 ning kawn 1972
du hkra masat 1 lang dinghku majan byin lai wa sai. Dai majan ngut ai hpang,
Dingda Sudan hpe Madu Uphkang Gaiwang hku nna masat sai. 1983- 2005 laman hta
kalang bai dinghku majan byin wa ai. Simsa lam ga shaka la ngut ai hte Madu
Uphkang ai Dingda Sudan Asuya langai hku nna masat da lu sai. Shaning 50 ning
byin lai wa ai majan a majaw, masha wan 2 jan si htum nna, wan 5 jan mungdan
shinggan de hpyen hprawng hkawm ra mat ai. 2011 January hta aw- mdawm shanglawt
la na n la na hte seng nna mungshawa nsen hta la ai lam (referendum) galaw ai
hta, mung shawa 99% gaw awmdawm shanglawt lu ai mungdan hku rawt tsap na hpe
lata la sai rai.


text:
Nam San Yang mare kaw April (3) ya shani kaw nna Junior ma ni a sharin hpawng lamang hpe galaw hpang nga sai lam na chye lu ai.
Ndai Junior sharin hpawng hta Nam San Yang mare kaw nga nna ya aten Mai Na Camp, Ngwi Pyaw San Pya Camp, Zi Lun Camp, Jan Mai kawng Camp, Je Yang Camp, Hpunlum Yang Camp ni hta hpyen yen nga ai Ma ni hte Nam San Yang mare kaw bai wa sai Junior Ma ni marai (50) daram shanglawm sharin hkam la nga ai lam na chye lu ai.
Ndai sharin hpawng hta Kalay Center kaw na Sr/Srn ni, Wa Jau Doctor Gawlu Yung Wa hte Ma Ma ni, hpung Sr/srn ni sa du sharin ya ai rai nna sharin hpawng hta Jinghpaw Laika, Makam Masham hte seng ai lam ni, Hkamja lam hte htuk manu ai Ginsup hpan ni, Madum sumpyi (music) ni hpe sharin ya ai re lam Sara Fransic Gawlu Gam Awng tsun ai.
Junior sharin hpawng hpe shata mi sharin na rai n-htawm Ningbaw Ningla kaja ni paw pru wa na matu yaw shada nna ndai sharin dabang hpaw ai re lam Sara Fransic Gawlu Gam Awng tsun ai kaw na chye lu ai.
Nam San Yang mare gaw hpyen majan a majaw 2012 shaning kaw nna mare masha ni hpyen koi yen mat ai re hpe chye lu ai. Hpyen n yen shi ai ten N’ta htinggaw 600 jan nga ai rai nna ya a ten htinggaw 40 jan mare hta bai wa nga magang sai re hpe mung chye lu ai.


text:
Retreat Centre Komiti
Madu Yesu hta yup pyaw mat wa sai YJH a Hpung Up Sara Kaba Rev. Maran Zau Yaw hpe myit dum ai masat hku nna, Retreat Centre hpe M. Zau Yaw Masat Ginra ngu amying shingteng jaw let, masing jahkrat, hkyen lajang galaw sa wa ai rai nga ai. Yangon-Mandalay Lam Nmaw Kaba, Pago, Inndagaw mare 10 mile hta Eka 12.54 dam ai Sun Kaba rai nga ai. YJH Nawku Jawng kaw na mawdaw hte hkyinghkum 1:30 daram gawt yang du ai shara re.
Pandung
Hkum Dingnum Bawng Ring wa hkra galaw sa wa na.
Yaw shada ai lam
1. Wenyi, Myit masin, Hkumhkrang n-gun ban la lu na matu.
2. Nawku hpung hte seng ai Sharin Hpawng ni galaw lu na matu.
3. Kaga Hkristan Nawku Hpung ni hpe dang lu ai daram dawjau lu na matu.
Komiti kaw nna Retreat Centre hpe grau kaja, tsawm htap, ngang grin ai hte, yaw shada da ai hte maren jai lang asung jashawn lu na matu lit la woi awn nga ai. Bungli kaba (Project) ni hpe masing jahkrat nna, Hpung Kongsi de tang madun dawdan ai lam la nna galaw sa wa nga ai. Sun hte seng nna bungli galaw ai ni hte, sun kata na arung arai ni hpe lit la hpareng nga ai re.


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
Madu Yesu Gaw Hkrit Ai,Mara Lu Ai Ni Hpe Hkye Hkrang La Na Matu Shangai Wa Ai Re
Anhte Christmas Poi hpe shaning shagu lawm ai,Madu Yesu jam jau hkam nna shangai wa ai ngu hpe mung yawng chye chyalu rai nga ai.
Daini na Mungga hta lam yan lahkawng hku nna garan kachyan mayu nngai.
Nambat langai hta “ Hkum Hkrit” myit ngu ai re.Ndai hkum hkrit ngu ai hpe gara kaw mu lu ai ta nga yang, Chyoi Pra ai Nu Maria hpe lamu gasa ga sa shana ai shaloi tsun ai ga re.”Maria e hkum hkrit u, nang Karai Kasang a man e myi man pan ndai (‘ Luka 1:30 ).Yawhan Baptista a Kawa,Zahkria hpe Lamu Kasa dan pru dan ai shaloi mung mu lu ai.Zahkria hpe Lamu Kasa gaw ‘ hkum hkrit’ ngu nna tsun wu ai.Dai ni na Madu a Kabu Gara shiga hta mung lawm ai.Sagu Rem ni hpe lamu Kasa ga sa shana ai shaloi ‘ hkum hkrit myit, masha nlang hte a matu na chying Kabu Gara ai shiga ngai nan hte kaw gun sa we ai’ nnga nna hkumhkrit ngu ai ga si hpe grai mu lu nga ai.Madu Yesu tara hkaw hkawm ai shaloi mung hkumhkrit ngu ai ga si hpe law law lang lang da ai hpe mu lu ai hku re.Yosep hpe lamu kasa ga sa shana ai shaloi mung ‘ Maria hpe hkungran la na matu hkum hkrit u’ nga nna tsun ai.
Shinggyim masha ni hpa majaw hkrit taw nga ma ta ? Npawt nhpang laika hta , Adam yan Ewa Karai Kasang hkum sha ngu ai Edin Sun na nam si hpe sha ai majaw, Karai Kasang bai sa wa ai shaloi shan hkawng hkrit nna hpun sumwum kaw makoi taw nga ai.Adam yan Ewa dai Karai Kasang tsun da ai ga hpe n madat ai hte Mara lu ai majaw hkrit ai myit rawng pru wa ai.Dai kaw na shinggyim masha ni yawng hta hkrit ai myit rawng wa ai .
Hpa hpe hkrit ai ta nga yang, nkau ni gaw matsan na hpe hkrit ai,machyi makaw byin hkam ja lam nnga na hpe hkrit ai,n kau ni gaw tsawra myit n lu na hpe hkrit ai.Nkau ni gaw si na hpe hkrit ai.Ndai zawn hkrit ai lam amyu myu nga ai. Madu Yesu shangai wa ai ngu ai gaw n dai hkrit ai kaw na hkye hkrang la nna Kabu gara ngwi pyaw ai hpe jaw ya na matu shangai wa ai re.Dai ni anhte Hkritmas poi galaw ai ,Hkritstmas Missa galaw ai ten hta n dai lam ni hpe kalang bai myit sumru yu ga.Anhte hkrit ai lam hpa baw nga ai kun.Madu Yesu anhte hpe hkrit ai kaw na,anhte shut ai mara kaw na hkye la na matu shangai wa sai.Anhte ndai kaw du taw nga ai langai hkrai mung , Madu Yesu a hkye hkrang la ai hkrum na re.
Madu Yesu gaw mara lu ai ni hpe hkye hkrang la ai lam galaw ai zawn anhte ni mung, tinang makau grup yin hta hkrit taw nga ai ni hpe hkye la ai lam galaw mai nga ai.Langai hte langai galaw ai lam gaw n bung na re.Jau Ma Ma ni nga yang , masha kaga ni a Wenyi ni hpe hkye hkrang la na matu galaw ai,nkau ni machye makaw hkrum, jam jau nga ai ni hpe hkye hkrang la ai lam galaw ai.Dip lu dip sha re ai kaw na hkye hkrang la na matu galaw shakut ai ni mung nga ai.Namhpan lu sha hte matsan jam jau re ai ni hpe hkye hkrang la na matu shakut ai.Ndai hkristmas ten hta Madu Yesu anhte hpe hkye hkrang la na matu shangai wa ai hte maren, dai hpe myit dum nna anhte mung hkye hkrang la ai magam bungli hta shakut ga.
Lam lahkawng hta , Madu Yesu gaw anhte hta du sa ai shaloi , Lamu kaw nna yu hkrat wa let kalang ta anhte a shawng hta buk nga nna yu sa wa na n re.Ga Shadawn tsun ga nga yang, Dingla langai mi Madu Yesu du sa wa na hpe shingran mu ai majaw, Christmas du na shana e Madu Yesu hpe ala nga ai shaloi, palawng shep shep re ai hpun nna hkyep din n din ai hkyep din chywi ai ai dingla wa shawng shi a chyignhka sa akawk ai.Shi dai wa hpe matsan dum ai majw Madu Yesu hpe jaw na matu lajang da ai Hkyep din hte palawng hpe jaw dat ai.Madu Yesu hpe bai matu a la nga ai shaloi, matsan mayan re ai dinggai langai bai shi a chyinghka sa kawk ai.
Dai gumgai gaw shat n lu sha ai masum mali ya rai sai nga nna shi hpe tsun dan wu yang, Madu Yesu hpe jaw sha na matu hkyen da ai malu masha hpe jaw sha dat wu ai.Dai gumgai wa mat ai hpang kade nna yang ma hkrap ai n sen hpe na wu ai.Shi shinggan le yu yang lam dam taw nga ai ma kasha langai mi hpe mu wu ai.Dai shaloi mung shi atsawm sha pawn la nna dai ma a dum nta de wa sa da ai.Ma hpe wa sa ngut ai shaloi jan mung du wa ai hte shi a myit hta ‘ Madu e nang ngai kaw sa wa na nga nna hpa majaw n sa wa n ta? Ngu tsun wu ai. Shaloi nsen kaba langai mi pru wa nna, “Ngai nang kaw masum lang sa wa se ai “ nga nna Madu Yesu gaw shi hpe htan ya wu ai.
Ndai ga shadawn hta mu lu ai hte maren, Ya shangai wa a Madu Yesu gaw anhte nang ngai yawng hta teng teng du sa wa na re. Gara hku ladat hte sa wa na re ngu ai hpe n chye ai.Ga shadawn hta mu lu ai Dingla wa zawn kun,dinggai wa zawn kun, ma kasha wa zawn hkrap nna sa wa na kun, lam amyu myu hte sa wa na re ai.Dinga la wa gaw , shi shingran mu ai hte maren Madu Yesu sa wa na re majaw, n ta hpe jasan jaseng galaw nna kumhpa lajang da ai.Malu masha hkyen da ai.Ya anhte mung Madu Yesu sa wa ai shaloi hkap tau la lu na matu shajin da na ahkyak ai.Shi a matu lajang da ai kum hpa ni hpe jaw lu na ahkyak ai.Du sa ladaw hta anhte Wenyi hkum hkrang lam amyu myu hte lajang da saga ai.Shi du sa wa ai shaloi tinang lajangda ai lam hpe jaw lu na matu anhte pat ai myit masin salum ni hpe hpaw nna Madu Yesu hpe hkap tau la lu hkra shakut ga.
Madu Yesu anhte hpe hkrit kaw na hkye hkrang la na matu,mara kaw na hkye la na matu anhte kaw du sa wa na re.Dai hpe myit dum let, kaja ai lam teng man ai lam,hkye hkrang la ai lam hpe galaw shakut ga.N mai hkrit ai,Kabu gara ra ai nga nna dai ni na kabu gara ai shiga hta sharin ya nga ai re.Lahkawng hta, Madu Yesu anhte a asak aprat hta,anhte a Masin salum anhte Dum nta de sa wa ai shaloi shi hpe hkap tau la lu na matu,shi hpe kumhpa jaw lu na matu, malu masha jaw sha lu na matu myit masin hpe hpaw da let jin jin rai nga ga ngu n-gun jaw dat mayu nngai.
Wajau Peter Bunghku Lawt Naw
(December 24 ya shana na ,Myitkyina Jau Giwang,yup tung Missa Hkunga hta htawn tsun ai Mungga)


text:
Ga-san ni (FAQ)
DKS hta hpabaw mai lu na ta?
- Maigan University ni de hpaji hpungjat sa na matu hkyen lajang lu na.
- Mungmasa, taramasa, sutmasa, shinggyimmasa lam ni hpe atsawm dinglik chye ai atsam (analytical skill) lu wa na.
Nga gaw lung mayu tim, English n dep na kun?
- English madang gaw Intermediate tsang grup-yin ra ai. English madang n dep tim, kungkyang ai lam hta hkan nna myit sawn ya ai lam nga na re. English hpe bai hkaja la ai lamang ni mung nga na re.
Kaning baw bungli mai lu ai kun?
- Kachin Studies, Kachin History, amyusha laili laika ni hte seng ai Sharin Sara magam bungli mai lu na.
- Amyusha htunghking labau hte seng ai magam bungli ni kaw shang tsap lu na.
Sawkhkrawk Laika (Research Paper) ni hpe mai htangdip shabra lu na i?
- Tinang sawk nna ka da ai sawkhkrawk laika ni hpe kungkyang ai machyoi ninghkring (expert) ni hte bawngban lu na sha n-ga, htaphtuk ai laika lajang dap (publisher) langai ngai kaw na htangdip lajang shabra lu na re.


text:
Rahkaing Rawt Malan Hpyen Hpung AA Hte Myen Hpyen Dap Gasat Gala Byin
Hkang mungdaw Paletwa jarik ( India – Bandelish ) mayan, Rahkaing rawt malan hpung AA hte Myen hpyen hpung (373) ni jarik shadaw 68 hte 69 lapran hta, 2018 ning Nov shata praw 15 ya shani, laja lana gasat gala byin ai shiga na lu ai.
AA Du kaba lagnai mi tsun ai hta, Myen dap (373) kawn marai 20 daram si nna, marai 30 daram hkala ma ai, nkau mi hprawng yen mat ai, AA ni hku nna Myen hpyen la ni a sinat ni hpe lu zing la sai.
Majan gaw, Bangladesh jarik, Nat-Wa-Chyaung mare sinna daw hta, hkying 1:00 pm, 2:00 pm daram hte shana 9:00 pm jan hta masum lang gasat hkat ai hpe chye lu ai.
AA hpyen hpung maga de mung, marai langai si let, nkau mi hkala hkrum ai. Ndai zawn majan byin ai gaw, Myen hpyen dap nu 10 daram gaw, AA ni nga ai shara hta majan kaba, baw wa ai majaw byin ai re lam hpe lit nga ai AA du ni hku nna tsun ai.
REF: Shawng lam shi ga
Ja Tawng Naw


text:
Australia mungdan a ra lata poi hta ya na up hkang nga ai Conservative party woi awn ai galung hpung hku nna masum lang ningdaw hpe 2019 ning May 18 ya shani na ra lata poi hta dang ai lam hpe chye lu ai.
Malawng maga dang na ngu shadu nga ai ninghkap hpung a ningbaw Bill Shorten woi awn ai Labor Party sum mat wa sai.
Conservative party ningbaw, ya na hkring mang daju Scott Morrison gaw, mung shawa ra sharawng ai sut hpaga masing ni hpe tang madun lu ai majaw, ninghkap hpung ni hpe dang manga lu ai hpe Australia sut hpaga dap hkring mang Josh Frydenberg kawn ABC shiga dap hpe tsun shaga wa sai.
Scott Morrison a conservative galung hpung hku nna, masat da ai malawng maga dang ra ai mae 76 hta 77 dang sai re majaw, ra lata poi hta dang sai lam hpe, ra lata poi commission kawn tara shang tsun shaga wa sai.
“ Ngai galoi mung mauhpa kumla hpe kam ai,” ngu Morrison hku nna, kru ya shana hta shi hpe madi shadaw ai hpung masha ni a man hta mae dang ai hte seng nna tsun shaga wa sai.
Ra Lata poi dang ai Hkring mang daju Scott Morrison hku nna, May shata 20 ya shani hta Asuya hpe woi awn hpaw mat na hpe tsun wa sai.
REF: BBC, VOA
Ja Tawng Naw


text:
MYEN HPYEN NI MAJAN SUM NNA MARE MASHA NI HPE GAP
Labels: Jinghpaw Mung Shiga
4 comments:
- Anonymous said...
-
Umm shyimlam n.nga ai aten re ai majaw yawng wa buga shyimlam kaw shanglawm ra ai aten re nga.
- September 24, 2012 at 8:44 PM
- Anonymous said...
-
Kadai hpe mung maran n'shagun...n'je yang ga....yawng ma yawng hpe je yang na gaw langai sha nga ai....HPa Wa Karai mu chye nga ai hte maren....shi lam shagu hpe shabyin na re..shi anhte a matu tai ya na re....shi hpe kam sha let...she hta manoi nga ga law ngu...tsawra nu wa hpu nau ni yawng hpe..lajin mayu n'ngai ai law..
- September 24, 2012 at 10:05 PM
- Anonymous said...
-
Myen hpyendap ngu ai gaw mungkan e matsat kau hkrum ai hpetsit japan ni shangai shalat kau da ai hpyendap re ai hpe nmai malap na ga ai.
- September 24, 2012 at 11:42 PM
- Anonymous said...
-
Myen hpyen ndai ni gwi mana hte she bung wa sai. Langai pa nngam hkra wan nat sat kau ra sai.
- September 25, 2012 at 2:22 AM


text:
2019 ning February shata 21 ya shani hta, Saudi Arabia kanau kanau lahkawng hku nna Australia de jawn na n’bungli hta Hong Kong lit nga ai ni hku nna, n’bung li pa hta jahkring da ai hpe chye lu ai.
Mying galai da ai hkan nau lahkawng, Reem (18 ning) hte Rawan (20 ning) yang gaw , Islamic nawku htung kam sham ai kaw nna pru mat nna, 2018 ning September shata hta Sri Lanka de n’ta masha ni hte hkawm chyai ai kaw nna Hong Kong de hprawng du sa wa sai.
Shan lahkawng hku nna tara kasa Michael Vidler tsun da ai lam hta, lama nna shanhte a mungdan Saudi Arabia de bai wa shangun jang gaw, Islamci nawku htung hpe tawn kau ai lam hte seng nna, si ari hkrum mai ai majaw grai hkrit tsang nga ai ngu, tara kasa hku nna shiga dap ni hpe tsun wa sai.
Lai wa sai shata daram hta sha, Saudi num kasha langai Saudi Arabia mungdan kaw nna hprawng ai hta Thai n’bungli darawn kaw nna Saudi de bai wa sa na hkyen ai shaloi, shi hku nna n’bungli drawn hotel hta chying hka pat nna rawng nga ai lam, mungkan hta mying kaba nna UNHCR ni shanglawm lajang ngut ai hpang, Canada mungdan de bu htawt sit ngut ai hpang, shata mi daram na ai ten daram hta, Saudi Hkawseng shadang Mohammed bin Salman hku nna Asia mungdan de gayin hkawm ai shaloi, Beijing hta du nga ten hta, ndai zawng kalang bai byin wa ai hpe chye lu nga ai. Saudi Arabai mungdan gaw mung kan hta num ma ni a ahkaw ahkang hpe dip sha dik htum mungdan langai rai hpe chye lu nga ai.
Reem hte Rawan yen a tara kasa Michael Vidler hku nna gaw, “ Ndai asak kaji nna, magrau grang ai num kasha yan gaw, hkrit tsang let Hong Kong mundan hta chyat rawng nga ai,” ngu tsun wa sai. Bai nna, shi hku nna, shannau lahkawng yan shim lum ai mung dan de lawan du lu na hpe myit mada nga hpe matut tsun wa sai.
REF: Aljazeera, New Straight Times, CNN
Ja Tawng Naw


text:
Laiza muklum Nazarehth zumlawng kaw Laiza jau ginwang kahtawlik ramma ni hte Miwa mung sakhkung mungdaw kahtawlik ramma ni a (1) lang na hkumzup hpawng (Fellowship) hpe January(26) ya shani galaw la lu sai lam na chye lu ai.
Hkrumzup hpawng hta Miwa mung Sakhkung mungdaw na Wa jau Anhtony hte rau Sakhkung mungdaw na ramma marai (78) hte Laiza, Laisin,Sha-it yang,Mai Sak Pa,Ja Htu Kawng,Je Yang,Hpum Lum Yang,Dai Lawn rung,Hkai rem jawng ,Tsi Jawng ni kaw na ramma yawng marai (322) sa du shang lawm ai lam na chye lu ai.
Ramma hkrumzup hpawng hkumzup hpawng a yaw shada lam hpe Ningtau Ginwang Up Wa Jau Labang lar Di tsun dan ai.
Ndai hkrumzup hpawng hta Karai Mungga hpe Ginwang Up Jau rai nga ai Wa Jau kaba Joseph Nbwi Naw,Ramma ni a matu laksan Special Talk hpe WunPawng mungdan shanglawt kongsi ningbaw malai (1) Du kaba Sumlut Gun Maw kawn tsun shaga n-htawm, Nang Hpan hte seng ai Special Talk hpe shiga magam Dap likhkam Dukaba Nhpang Naw Bu kaw nna tsun dan ai. Miwa mung na wa jau Anhtony hku nna Miwa mung a makam masham labau hte seng ai hpe sa du ngun jaw, hpaji jaw ai lam ni mung nga ai re.
Miwa mung sakhkung mungdaw na ramma ni hte hkrumzup hpawng galaw ai gaw (1) lang rai nna Du wa na shaning ni hta mung ndai zawn re ai ramma hkrumzup hpawng (Fellowship) hpe shaning shagu galaw sa wa na masing nga ai re hpe chye lu ai.


text:
2019 ning February shata 24 ya laban shani hta, Dingdung Korea ningbaw Kim Jong Un hku nna Lahkawng ngu na Trump-Kim chyawm tari zuphpawng lung na matu, Vietnam mungdan de hkrang leng hte hkawm sa sai hpe chye lu ai.
Kim hte rau lawm sa ai ni gaw, Kim Yong Chol, USA hte hkrum shaga na matu bawngban jahkrup ya ai wa, Kim Yo Jong, Ningbaw wa a kanau ni lawm wa sai.
Trump – Kim bawngban hpawng hpe Vietnam mungdan Hanoi muklum hta bat hpang masum ya hte mali lapran galaw na hku lajang da sai.
Shawng nnan lang na Trump – Kim Chyawm tari zuphpawng hpe Singapore mundan hta 2018 ning June hta galaw wa ai shaloi, Dingdung Korea mungdang a (nuclear) shingja laknak atsam shayawm hte USA mungdan hku nna mung Dingdung korea mungdang n’tsa galaw da ai sut masa pat shingdang da ai lam hpe, bai dawm ya na matu myit hkrum ai lam lu la sai.
Maning na ten hta, Dingdung Korea hku nna nuclear hte sumtsan gap dawsa pila pyen chyam ai lam hpe jahkring ai lam hte nuclear n’gun sharpaw ai hpe jahkring ai hpe mungdan shinggan na kung kyang ai ni n’lawm ai majaw , Korea hku nna nuclear laknak shayawm sai ngu n mai tsun shi nga ai hpe mungkan kawn nna tsun shaga da ai.
Kade nna jang galaw sana Trump – Kim chyawm tari zuphawng hta mung, nuclear laknak kaba ni hpe shayawm ai lam hte, sut masa pat shingdang ai hpe bai dawm ai lam ni hte, mungdan galu kaba wa hkra lajang ai lam ni lawm na hpe chye lu nga ai.
Trump – Kim zuphapwng lung na mtu maigan mungdan na media marai 2,600 daram mying jahpan jaw da ai hpe Vietnam sumtsan salang rung kawn tsun shaga wa sai.
REF: U.S. News
Ja Tawng Naw


text:
Na lapyin hpe shani shagu mayut yang hkumhkrang hkamja ai
Ya prat na muhtam masha ni bungli shang ten myit lama ma lo shajang ai majo,bo machyi, bonu gahtet machyi ai, mashi nshang satsu ai nga chye ma ai. Laksan dinglik ning- hkring ni matsun madun ai, moi Zhin lak prat na Hkyen Lung hkohkam a hkumhkrang hkamja lam shaman —“Tut nong na lapyin mayut”ai ladat. Hkringsa ten, shingnrai bungli yu nna hkom nga ai shaloi, ten manit 2—3 daram na lapyin hpe gang mayut yang, tinang a hkum- hkrang puba ai lam hkoi mat lu ai hta n-ga, hkumhkrang asan awan azet atsang nga nna nga pyo mat nga ai.
Shong ningnan e na ting hpe mayut na Ta lahpan hte gayin gayo 10 lang dang dip gayup jang, hkumhkrang ting hkamja makop lu nhtom, laso lasa nrut nra shagu gara hkra nna, masin salum ni hpe mung n-gun hting ya lu nga ai. Jahtum e ta yungnu yan yungdon hte lung lung yu yu 10 lang daram mayut na. Ndai zon yu maya sha re ladat raitim, bungli kyin dut ai ni a matu, du krung, gahpa, mashi nshang, lago lata magyi labop machyi, shing nrai bonu chyat machyi, bo sin re hpe machyi shawai ya lu nga ai.
Masop mayut ngut ai hpang, na lapyin hpe lawu lahta di gang na ladat Na lapyin hpe 10 lang daram gang mayut na, ndai zon galo ai ladat go, masin gahprap, machyi shazim, gahtet shakop, bo sin re hpe shamai ya lu nga ai, bai nna na lapyin hpe 10 lang daram gang mayut shayu u, shaloi bo sin, myi gabrim, myi n-gun nsam mat, na ngoi gasheng, byin si tu wa, nampan pan re hpe htang hpang da lu ai ladat langai mung no rai nga ai.
Htom jahtum e, ta yungdon yunglat hte na ting jahpra nna, 10 jan lang daram gahtet na hkra dip gayup yang, hkum- hkrang kro gata shagu hta hkamja shangun ya lu nga ai.


text:
Saturday, July 9, 2011
J.W hpyen hprawng lanu lahku jinghkri RANIR hpaw
Thursday, July 7, 2011
Myen a laika KIO Ginjaw de WMR sa jaw
Jinghpaw mungdaw Myen asuya a Shimlam hte Ga Jarit hte seng ai lithkam salang Lt-Col Than Aung a laika hpe WMR Ningbaw Tsumhpawng Sinwa Naw hte amumadu Slg. Labang Gam Awng yan sa jaw ai re lam, Laiza na KNG Jinghpaw Shiga Dap shi htawn tsun ai.
KIO maga mung laika langai hpe Myitkyina daju Myen asuya Dingdung Daw Daju (Ma-Pa-Hka) de WMR salang yan hku nna, shalai dat na re lam chye lu ai.
Tuesday, July 5, 2011
KIO Slg. La Nan a ga, shawnglam dap matsun hte shai
Myen hte hkrum ngut ai hpang Slg kaba La Nan tsun ai, “Myen hte simsa lam jahta ai kam mai ai shadang n nga shi ai majaw, shawnglam na KIA hpyendap ni hpe gap hkat jahkring na n matsun shi ai re” nga ai.
N shawp n Kaja ai Simsa Lam gaw Hpyen Majan hta grau Sawng
Bum ni krin, hka ni hket, ahkaw ahkang pat ram ram machyi mat sai re. W.P sha ni a buga gaw ana kaba lu na laswi lasa hkyet taw sai machyi masha hte bung taw sai re. W.P sha ni a prat mung Nga madim kata rawng ai Nga ni hte bung nga ai. Dai re majaw myusha yawng a lu la ging ai rap ra ai ahkaw ahkang hte tinang gam maka hpe tinang ran lu ai ahkang hpe hkrang shapraw ya na jet ai sim sa lam kaw na lai na laga gaw Myen hpyen a Mahkam sha re ngu mu mada ai.
Dai ni na W.P myusha yawng a mung masa gam maka gaw KIO/KIA a lata hta nga ai re majaw KIO/KIA hkrat sum yang anhte W.P sha yawng hkrat sum ai sha re, KIO/KIA lam woi shut yang anhte W.P myu mat na re. Ya na zawn Myen hpyen gumshem a KIO/KIA hpe majan baw ai lam gaw W.P sha yawng hpe majan baw ai lam re majaw anhte W.P sha ni yawng mung ladat amyu myu hku ninghkap kasat sa wa ra sai aten re ngu kam ai.
“Pu gan yang sin machyi ai” myutsaw myit hte W.P myusha kaji kaba yawng gaw myusha lam hta lam woi nga ai KIO/KIA hpe aja awa madi shadaw n-gun jaw taw sai sha n-ga myit rum, myit hkrum ai lam hpe dan dan leng leng madun dan sai re. Myutsaw myit hte myit hkrum ai lam gaw hpyen yawng hpe gumlau kau lu na, awng padang lam de lam woi ya na n-gun re ngu kam ai.
Dai ni na byin nga ai manghkang a ningpawt gaw BGF n re nga ai anhte bum nga bawsang myu ni a lu ging ai rapra ai ahkaw ahkang hte tinang buga tinang uphkang lu ai ahkang (federal principle) hpe Myen asuya n hkap la ai majaw dai ni du hkra du daw sai hkaw taw ai re ngu mu mada ai. Dai re kawn Myen hpyen wa gaw W.P myusha ni hpe sha n-ga laga bawsang hpunau ni yawng hpe mung ladat amyu myu hku shamyit kau let Myen sha up sha na matsing (Burman nationalism) hku aja awa shakut taw ai hpe mu lu ga ai. Machyu pala n kapaw ra ai katsi majan hku kasat na ladat hte maren Myen wa gaw KIO/KIA hpe mung gap jahkring simsa lam ngu ai mahkam hpe kalang bai ladat shaw taw sai re.
Dai gaw UNFC (United Nationalities Dederal Council) ngu ai lapu a baw re nga ai KIO/KIA hpe tek jum kau let ngam nga ai laknak lang uhpung ni hpe shamyit agrawp kau na masing re ngu maram lu ai. Ya ten hta Myen hpyen wa gaw KIO/KIA du salang ni a lapran sha n-ga UNFC malawm bawsang uhpung ni a lapran sumprat dawk bang jaw na mahkrun lam tam taw ai re ngu mu ai. Myen hpyen wa gaw wuhpung hka ai wuloi hpe gyam sha na Sharaw zawn zai ladat hte la maja taw ai re majaw bum nga bawsang myusha laknak lang uhpung yawng gaw ya ten gahkyin gumdin let n-gun madun ra ai ten re ngu mu mada ai.
Hpyen majan gaw manghkang yawng hpe ran jaw na n re tim jet ai simsa lam lu na matu arang kaba langai re nga ai. Arang law yang she amyat law na re hpe mung dum ra ga ai. Greece hpaji ninghkring TACITUS tsun ai ga yan mi nga ai "N SHAWP N KAJA AI SIMSA LAM GAW HPYEN MAJAN HTA GRAU SAWNG AI---- A bad peace is even worse than war”.
Ga sadi n dung masu magaw pale palau chye ai Myen hpyen asuya gaw simsa lam hpe ninggang shatai let mung masa hte hpyen masa akyu amyat a matu ginsup ai lam re ngu mu mada ai. Myen hpyen gumshem woi galaw ai simsa lam gaw myusha ni hpe hten bya lam de woi ai lam sha re ngu mu mada ai. Dai re majaw jet ai simsa lam de du wa na matu gaw aten, masa hpe naw la ra na re ngu mu mada ai.
Bumshi n bung n du shi yang nbung laru ru ru ai ten hta n poi lawm mat na matu myit nden shaja let hpunau bawsang uhpung yawng hte nsen langai, ga hkaw langai, lahkrip ra ra rawt sa wa yang tinang gam maka tinang ran lu na padung lam de du na re ngu kam n’ngai.
By: Hkyihkang
Laiza tsinyam dabang de Kyat sen 10 KBC garum
Ndai alu hpe Laiza e hpaw tawn ai Hpyen Yen Lakawn Lanawn Komiti de July praw 3, lai wa sai bat kru ya shani ap jaw ai re.
Tinang Gam Maka Tinang Ran
June 29 ya shani Muse jarit kaw Myen hpyenla ni Miwa hkran de rap na matu border passport galaw nga ai shiga ni mawng pru wa ai, dai hte maren n kau Myen hpyenla ni gaw Ga Du mare kaw du sai nga ai. (Miwa hkran rai nna Laiza kawn n law htum deng 100 grupyin tsan ai shara). Ndai zawn Myen ni gaw Jinghpaw W.P myu sha ni hpe Miwa hkran hpyen man, Lajayang hpyen man hku shakri na hkyen ai shiga ni mawng nga sai.
KIA, Myen kata de majan gan jahkring
Ndai matsun hpe Myen-KIO datkasa ni Lajayang e June 30 ya shani “shawnglam simsa lam mahkrun” hte seng nna hkrum shaga ngut ai hpang shani, July praw 1 ya hta shale dat ai re lam, KIA shawnglam shiga lawk tsun ai.
Friday, July 1, 2011
Myen hpyen mawdaw hpe KIA Dung 9 ni gap
Muse-Mandalay Miwa ga jarit hpaga lam kaba ntsa, Mandalay de yan yu wa ai hpyen mawdaw ni hpe Muse a dingda de deng 15 gang ai Homong makau hta buga ten hkying 2 grupyin e bawm, sinat kaji ni hte gap gasat ai re lam, myi-chyaw sakse ni tsun ai.
KIA/KIO Hkut Hkut Nai Nai Myit Ga!
Shanglawt KIA hpe sa htim gap yu ai. Masan n sa nna, Mung masha ni hpe roi rip sat ai. Majan hta nau hkrat sum machyi wa ai majaw, Hpungkyi (monks) ni hpe kyu hpyi shangun ai. Bai Manmaw mare hta 26 June (Laban) shani Hkristan hpung woi ni hpe akyu bai hpyi shangun ai. Ndai lam ni gaw simsa lam hpe myit mada nna galaw ai n re, shanhte galaw chye ai Ya-Da-Ya bungli sha re. Simsa lam ra ai rai yang nnan kawn KIA hpe sa gap na lam n nga ai. Maga mi kaw gaw hpyen n-gun jat. Maga mi kaw gaw Myen Ginjaw kawn lit shatsam ai lam n-galaw ai sha U Thein Zaw hpe simsa lam tam masu shangun nhtawm dingbai ding-na jaw. Ndai hta KIO/KIA ningbaw ningla ni n mau nang ga. Hpu-nau baw-sang ni yawng mung KIO/KIA hpe kam hpa let yu nga ai hpe dum ga.


text:
Ndai hpawmi yan gaw N.Z kaw du ai J.W sak kung nu num ni hta na shawng nnan shagrau lekmat National certificate of hosipitality hpe hkam la lu ai yan re.
shan yan gaw NZ kaw du ai 2 ning jan sha naw rai ma ai rai tim ya na zawn asak gaba tim myit n-shayawm ai sha shakut shaja lu ai gaw grai nan arawng la hpa rai nga ai.
Maga mi de bai yu ga nga yang dai ni NZ kaw du ai ahte J.w sha ni gaw hpaji shakut ai lam hta laga myen mung masha ni hte tsa lam shadang shing daw yu yang No 1 re ngu mu mada ai hpa majaw nga yang anhte ni masha jahpan kachyi sha naw re.
Ya ten hta nz kaw du nga ai J.W sha ni hta bachelor of nursing hpe sharin nga ai numsha lahkawng, engineering numsha langai , electrical engineering sharin nga ai lasha lahkawng re. Sak naw ram ai ramma ni malawng mung college madang kaw hpaji sharin nga ai hkrai re, NZ mung dan gaw hpaji sharin la na matu gra htap htuk ai mungdan langai mung rai nga ai.
N Z du J.w sha ni a hpaji masa
Ndai hpawmi yan gaw N.Z kaw du ai J.W sak kung nu num ni hta na shawng nnan shagrau lekmat National certificate of hosipitality hpe hkam la lu ai yan re.


text:
Wunpawng Mung dan padang hkrunlam hta shang lawm shakut shaja nga ai Myu w.p sha yawng hpan karai chyeju hte ngwi pyaw hkam ja u ga shawng nnan sha kram dat ai. W.P Myu sha ni a rawt malan aten gaw 51 ning tup aten galu wa sai ,dai ni tsa ban 21 majan kasat ai hta an hte myu sha ni kaw grai lak lai ai lam gaw hpan k.k gaw an hte myu sha ni hte rau shang lawm ya ai hpe asan sha nang ngai ta tut mu lu ga ai. k.k an hte hte shang lawm ai lamgaw an hte hpe Mung dan jaw up na a hkyin aten du sai majaw rai nga ai. Dai ni na Wunpawng Mungdan shanglawt asuya a Mungmasa padang hkrun lam hpe aja awa madi sha daw ga ai. W.P Mung dan hpe awmdawm ai shanglawt lu hkra woi awn sa wa na hpe mung myit mada ga ai.
An hte mai gan Mung dan hta du nga ai ni mung Myu hte Mung dan a matu jut mi hku lu garum lawm na matu mungkan a hpaji lam, ja sut gan tam ai lam ni hta shakut shaja nga ga ai. Matut nna W.P mung dan padang hkrunlam a matu an hte New Zealand du Myu W.P shani lu ai atsam hte shang lawm na ga ai.Wunpawng mung dan hpe woi awn nga ai myu tsaw mung tsaw Ning baw Ning la, share shagan yawng hte asak ap nawng ya sai hpu shawng hpu ba share shagan yawng hpe an hte New Zealand kaw shanu nga ai wunpawng myu sha ni kawn hkungga jaw dat ga ai.W.P mung dan hte myu sha ni yawng a n tsa hpan karai lam woi bau sin makap maga u ga law.
Slg.lakang Dau Hkawng
NZKC ( Ning Baw)


text:
2019 ning April shata 10 ya shani hta Miwa mung gumsan magam Mr. Xi Jinping hte Myen hpyen dap Dap awn daju Du daju Min Awng Hlaing hte hkrumzup bawngban hpawng hpe Miwa mungdan Beijing muklum kaba hta galaw wa ai shaloi, Min Awng Hlaing hku nna, Miwa Asuya ni woi awn galaw nga ai prat n’nan lai rai lam masing kaba awng dang na hpe kam ai ngu nna tsun shaga wa sai hpe chye lu ai.
Dai prat n’nan lai ri lam masing kaba hpe galaw lajang wa ai shaloi, awng dang na matu Myen hpyen dap hku nna rau jawm ta gindun galaw shang lawm mat na hpe, Min Awng Hlaing hku nna matut nna tsun wa sai.
Miwa Gumsan Magam Mr. Xi Jinping hte hkrum shaga ai shaloi, Myen mung simsa lam hte seng nna lajang nga ai lam, lamu ga jarit simsa ngwi pyaw lam ni hte, Miwa hte Myen hpyen dap ni jawm galaw sa mat na lamang ni hte seng nna bawng ban wa sai.
Miwa mung a part n’nan lai ri hka lam hte seng nna, Myen mung gaw Bengal panglai hka shang lam madung rai nga n’na, sinpraw ka-ang Mediterranean panglai kaw hka lam hte matut mahkai wa ai rai jang, Asia, Africa, Europe mungdan, Middle East ni hte hpaga lam kaba tai wa na masing kaba rai wa na lam nga ai. Dai masing hta, hkrang leng lam, maw daw lam, dawlawng hku, Panglai sanghpaw daru kaba ni gaw shachyaw wa na masing ni lawm ai.
Myen mung kata hta, Sam mung, Mandalay Ginwang kaba, Magwi Ginwang kaba hte Rahkaing mung daw ni hpe rap nna, Gas hkai lawng lam masing gaw shangut la lu nna, matut nna hkrang leng lam kaba hpe Miwa mung hte matut mahkai lu na matu, masing hku nna galaw hpang wa sai.
Min Awng Hlaing hku nna, Miwa Gumsan magam hte hkrum ai lam gaw ndai lang hte rai jang 5 lang rai sai hpe mung chye lu ai.
REF: VOA
Ja Tawng Naw


text:
Friday, September 14, 2012
SARA AWNG MYAT HPE MYEN HPYEN NI SHAGA NNA SAN JEP
(Jinghpawkasa)
Jinghapw Mungdaw Myitkyina Buga Hkalup Hpung na Sara Awng Myat hpe myen asuya hpyen dap ni dai ni shaga nna san jep wa ai lam ni galaw law lai wa sai lam shiga na chye lu ai. Sara Awng Myat gaw Janmai Kawng hpyen yen dapbang hpe yu lajang nga ai lit hkam Sara re lam, dai ni daw hta myen asuya hpyen la ni kawn Dap Kawng na Balik dap kaw shaga san jep ai re lam na chye lu ai. Myen asuya kawn Shanglawt hpyen la re ngu nna rim la ai Slg. Brang Shawng hpe mung dai ni Sara Awng Myat ni hte rau sha san jep ai lam galaw lai wa sai lam, rai tim Slg. Brang Shawng hte hkrum shaga na a hkaw ahkang n jaw ai lam, tsan tsan kaw na sha Slg. Brang Shawng hpe mu dat ai lam mung na chye lu ai. Dai ni daw hta san jep ai lam n ngut ai majaw Sara Awng Myat hpe dai na de myen hpyen asuya a dingdung ginwag ginjaw dap de shaga la nna bai san jep ai lam mung na chye lu ai. N dai zawn Sara Awng Myat hpe san jep ai myen hpyen du ni gaw Naypyidaw de na lak san du sa ai myen hpye du ni re lam hpe mung na chye lu ai. N dai zawn shaga jep ai lam hta Sara hpe hpa manghkang jaw ai lam hte ya ten myen hpyen dap kawn nta wa lam kaw bai rai taw sai lam hpe matut na chye lu ai. Sara hpe Slg. Brang Shawng a hkam ja lam hte seng nna san yu yang, Sara kawn tsun dan wa ai hta tsan tsan kaw na sha mu ai re majaw hkrak nchye lu ai lam, hkam ja ai zawn gaw rai ai lam, raitim kata lam hpe gaw hkrak n lu tsun ai lam Jinghpaw Kasa de tsun shana wa ai.
Labels: ကခ်င္ဘာသာ, ကခ်င္ျပည္နယ္သတင္း
Subscribe to: Post Comments (Atom)


text:
Wednesday, February 18, 2015
KIA Dung (6) Ni Hpakant-Mho Gaung Lam Dingyang Myen Hpyen Ni Hpe Bawm Hte Hkap Gasat
(Myutsawkasa)
Febb 17, 2015 ya shani 10:00 am. ten daram hta Hpakant kaw na Modo (64) hte Mho Gaung de lai yu wa ai Tat.M-(66) kata na myen tai hpyen ni Nam Sheng hte Labang kahtawng lapwan na Gala Kawng kaw hkam bawm (2) wa kapaw la nna marai (10) lahta de si hkala hkrum mat ai lam shiga na chye lu ai.
Dai hpang, 12:10 pm ten daram hta Tat. M-(66) ni Modo Convoy hpung ni hpe lagaw lam hte shim lam la ya na matu shawng yu wa wa ni Hka San Lup Wa Kawng makau kaw tinang KIA ni hkam tawn ai bawm (1) bai wa kapaw la nna marai (3) si nna marai (7) ram bai hkala hkrum mat ai lam na chye lu ai.
Dai hpang, Hka San kawn bai lai yu wa ai Myen dap Tat.M-(66) hpyen hpung ni hpe tinang KIA MHH hpyen hpung ni Cyau Kang Hka hte Lamung Tu lapran kaw Remote bawm (1) bai hkap adem bun dat ai hta Myen marai (5) si nna marai (12) bai hkala hkrum mat ai lam shiga na chye lu ai.
Dai Hpang , 4:50 pm ten daram hta Ka-maing kaw na bai matut pru wa ai Myen hpyen Modo Convoy hpung ni Gau Ri, Kin Sa Ra Yang lapran kaw tinang KIA ni hkam tawn ai bawm (2) bai wa kapaw la ai majaw marai (4) si nna marai (10) jan ram bai hkala hkrum mat ai lam na chye lu ai.
Dai hpang, 5:00 pm ten daram hta Gau Ri, Kin Sa Ra Yang kaw na matut lai yu wa ai Tat.M-(66) kata na hpyen hpung hpe Sawng Hka hte Kanoi (Rubber) sun lapran kaw tinang KIA MHH ni Bawm Hkrawn "Maing Badeta" bai kapaw sharu bun dat ai hta myen dap maga na ayai aya, manyi manawn, arum ara, rai ram ram bai si hkala hkrum mat ai lam na chye lu ai. Mho Gaung du yang si hkala hkrum mat ai myen htaw ai Modo (3) tup rai mat ai lam matut na chye lu ai.
Labels: ကခ်င္ဘာသာ, ကခ်င္ျပည္နယ္သတင္း
Subscribe to: Post Comments (Atom)